Miting konsiltatif dan distrik-Prezidan i rankontre zabitan Roche Caiman\nMiting yer ti deroul dan sant kominoter sa distrik dan prezans Vis-Prezidan Joseph Belmont, bann minis, manm lasanble nasyonal ek ladministrater sa distrik, osi byen ki plizyer o zofisye dan gouvernman ek lakonpannyen paraetatik.\nSa bann miting, ki pe deroul anba tenm “Koste Seselwa: Annou Koz Lo Lavenir Sesel”, i zisteman lokazyon pour Prezidan James Michel, ansanm avek son bann minis ek lezot dirizan dan pei, zwenn avek lepep pour dyaloge e esanz nide lo lavenir pei.\nDan son lentervansyon yer, Prezidan Michel ti ankor enn fwa reafirm langazman son gouvernman pour fer tou sa ki posib pour fer desann pri lavi e demann bann lezot lazans konsernen pour zwe zot par dan sa prosesis.\nI ti fer remarke ki vi ki lentere lo Treasury Bills in desann pour vin 8% , bann labank komersyal i aprezan dan en pozisyon zot osi pour fer desann zot to lentere ziska 14%, menm nivo ki i ti ete avan pei ti anbark lo son reform ekonomik.\nLetan i ti koz lo valer dolar ki’n desann pour vin an mwayenn 14 roupi, Prezidan Michel ti ankor enn fwa demann bann marsan pour azir avek en konsyans sosyal e reaziste pri zot marsandiz an fonksyon sa rediksyon dan to lesanz. La i ti fer rapel sa proze-d-lwa lo Fair Trading ki byento pou al devan lasanble e dir ki sa ava en mekanism pour fors bann marsan aziste zot pri par rapor a to lesanz ki pti a pti pe kontinyen bese.


Diskour Prezidan James A Michel A-Lokazyon Kongre Ekstraordiner Parti Lepep, Le 8 Zilyet 2016, Sant Konferans Enternasyonnal\nDepite Sekreter Zeneral,\nManm Komite Santral,\nLaklos i’n sonnen! E laklos i’n sonnen byen for! Ler i’n arive! Annou leve, debout e bataye pour sa laviktwar ki Sesel i merite. Nou pa kapab met nou pei dan lanmen bann ki oule detrir pou rekonstrir. Kot nou’n arive nou pa pou permet personn fer nou pei tourn an aryer. Plis ki zanmen Sesel i bezwen nou. Plis ki zanmen Seselwa i bezwen Parti Lepep.\nParti Lepep i’n toultan determinen. E ozordi nou pli determinen ki zanmen pou anmenn Sesel dan en lot faz devlopman ek progre. Nou pli determinen ki zanmen pou sovgard linite nasyonal, lape ek stabilite dan nou pei. Parti Lepep i pli determinen ki zanmen pou travay pour byennet tou Seselwa.\nE sa bann dimoun ki nou’n swazi pou reprezant Parti Lepep dan eleksyon pour Lasanble Nasyonal i pli determinen ki zanmen. Zot osi zot i’n determinen pou anmenn en lot viktwar pour Parti Lepep. Zot i’n determinen pou anmenn ankor plis viktwar pour pep Seselwa. Zot i’n determinen pou zot sovgard nou pei.\nKongre i’n aprouv sa 25 kandida ki pou reprezant nou Parti dan sa prosen eleksyon Lasanble Nasyonal.\nTou sa ki nou vrwar la, se bann zanfan Sesel ki’n sezi loportinite ki Sesel i’n kapab ofer zot. Zot in fer tou sa ki posib pou akonpli zot devlopman personnel, zot konpetans dan diferan domenn lavi, e par konsekan, transform sakenn dezot, pou fer zot vin bann zonm, fanm, ki nou sosyete i bezwen. Sa i rezon, akoz zot la, ozordi!\nSe bann zanfan Sesel ki solid, determinen, ki nou Parti i’n fer grandi, atraver kreasyon bann kondisyon endispansab pour en sosyete modern, ki met byennet imen konman son premye priyorite. En sosyete lib e zis ki garanti sak sitwayen Seselwa lape, stabilite ek progre.\nSet en nouvo zenerasyon – en melanz lazenes, lasazes ek leksperyans – ki’n pare pou debout, pou pran larelev e kontinyen fer sa parkour ki nou Parti ti komanse plis ki 50-an pase. Atraver zot, bann kandida nominen, mon vwar refle en determinasyon pou revandik vre drwa e dinyite tou Seselwa.\nSa lekip ki devan nou i flanbe avek lantousiazm, i flanbe avek vivasite, i flanbe avek lespri konbativite, i flanbe avek larder patriyotik. I en lekip determinen.\nSa lekip i en reprezantasyon tre enportan bann madanm konbatan, vizilan, dinamik, motive, ranpli avek determinasyon. Parmi zot, se bann manman diferan laz, ki’n deside aksepte misyon ki nou Parti i’n konfye zot, enspir nou valer ek prensip dan sakenn zot zanfan, enspir fitir zenerasyon fanm Seselwa.\nSe bann zanfan Sesel, ki sorti dan bann fanmir modes. Zot konpran lavi, e plis ki zanmen, zot ranpli avek pasyon, ranpli avek senserite, ranpli avek lonekte, modesti ek imilite, pou travay pour boner ek prosperite tou Seselwa. Sa i reste en misyon fondamantal, depi kreasyon nou Parti: boner, prosperite tou Seselwa.\nMon konnen e zot tou zot konnen ki Seselwa i apresye ki Sesel i’n fini travers sa staz fernwar dan son listwar. Ozordi, larder lalimyer nou lendepandans ek liberasyon i’n fini ilimin peisaz Sesel e penetre Seselwa. Ozordi, tou vre patriyot Seselwa i rezet sa politik degoutan “detrir pou rekonstrir”, propaze par serten ki zot leker i ranpli avek lanbisyon personnel, avek legoizm, laenn ek vanzans.\nOzordi, apre tou sa ki nou’n akonpli, apre tou sa ki nou’n fer pour Sesel, serten – ikonpri serten ki’n benefisye anba sa sistenm e ankor pe befisye – pe esey fer nou krwar ki nou bezwen ganny en nouvo kalite laliberte. Ki nou donn zot bann drwa ki satisfer zis zot lentere. Zot pe esey fer nou krwar ki napa narnyen ki bon isi Sesel.\nMe les mwan dir zot: zot pe viv dan en kosmar. Zot pe viv dan zot prop kosmar. Zot i’n ganny avegle par zot lanbisyon personnel ek zot laswaf pouvwar.\nFas-a zot mansonz ek kalomni, nou mesaz pour zot i kler e senp. Wi mon mesaz i byen kler.\nMon dir zot: Les sa ki’n abitye e kontan travay dir, kontinyen travay dir pour boner ek prosperite tou Seselwa.\nMon dir zot: Pa baskil Sesel dan laenn, dan divizyon dan lamizer nwar ek lanarsi.\nMon dir zot: Pa destabiliz lekonomi Sesel. Pa kree ensekirite ek kondisyon pou destabiliz devlopman ek progre nou lenvestisman dan nou pei. Les Sesel avek tou Seselwa kontinyen eksperyans stabilite ekonomik e politik. Les nou kontinyen batir lo nou lakonplisman. Les nou kontinyen adres bann defi ki lemonn pe prezant devan nou konman en pti nasyon.\nMon dir zot: Les Seselwa kontinyen travay e zouir son bann drwa dan lape. Les Sesel respir sa ler vre stabilite, liberte, lazistis ek progre.\nMon dir zot: Parti SPUP/SPPF/Lepep i annan leksperyans dan lalit, menm avan Lendepandans. Nou Parti i sel Parti ki annan leksperyans pou diriz nou pei. Listwar kontanporen i montre ki nou Parti zanmen i’n perdi dan nou lalit. E zanmen nou pou perdi.\nMon demann tou Seselwa pou konpran sa byen: Apresye sa ki nou pei i’n donn nou e pe kontinyen donn nou. Sinon nou kapab perdi tou.\nSwa ki devan nou i kler. En laviktwar pour Parti Lepep i vedir plis progre pour nou pei. I vedir stabilite. I vedir sanzman dan kontinyite. I vedir mentenir lord ek lape. I vedir linite nasyonal. I vedir plis prosperite pour tou Seselwa.\nParti Lepep i’n pare pour sa lot gran defi ki devan nou. Nou’n pare e nou annan bann kandida solid ki pou konteste sa eleksyon ki pe vini. Lavenir Sesel, pour sa prosen 5-an, i depann lo zot. I depann lo Parti Lepep. Nou kandida pour Lasanble Nasyonal i’n ganny dezinnyen. Zot konnen ki zot bezwen fer. Zot bezwen al lo teren. Al ver dimoun. Reste konekte avek lepep. Annan lespwar, kouraz ek konfyans. Anmenn lespwar a nou pep. Gard zot sans imilite. Pa zanmen bliye kot zot sorti. Politik i en konviksyon profon ki ou annan dan ou pou fer dibyen pour ou pep, pour ou pei. Politik i pa en zón konfor. I pa en platform pour pouvwar ek lanbisyon personnel. Zot – nou kandida pour eleksyon Lasanble Nasyonal – zot bezwen ranport leker ek lespri nou pep. Zot bezwen angaz zot lekor e promet pou reste touzour akote tou dimoun dan zot distrik pandan sa prosen 5-an. Nou bezwen fer sir ki nou ganny mazorite dan Lasanble Nasyonal. E nou pou gannyen nou mazorite.\nAnmenmtan ki mon pe prezant zot avek nou nouvo lekip, moman i apropriye pou dir mersi tou bann manm dan nou lekip ki pe byento termin zot manda. Zot i’n reste senser anver nou Parti. Mersi pour sa ki zot i’n reisi akonplir e pou kontinyen akonplir pour Sesel.\nTenir, pa large! Tenir for! Nou Parti, sa parti Lepep-SPUP-SPPF, i’n ne dan lalit. I’n lite pour nou lendepandans. I’n lite pour nou lidantite nasyonal. I’n lite pour transformasyon profon dan lavi nou pep. I’n lite pou asir plas e rol Sesel lo lasenn enternasyonal. Nou Parti set en Parti konbatan, set en Parti militan, set en Parti lamas popiler. Set en Parti lepep.\nI annan en travay serye devan nou. En travay serye pou nou ranport laviktwar dan sa eleksyon ki pe vini. Me mon napa okenn dout ki laviktwar i pour nou. Akoz lepep i avek nou. Akoz nou senser. Akoz nou pa pou abandonn nou prensip. Zanmen nou pou abandonn nou lalit pou amelyor lavi pep Seselwa. Annou travay dir pou nou asir nou Parti en gran laviktwar. Annou travay pou nou ganny leker tou Seselwa. Annou travay pou protez Sesel pour byennet tou Seselwa.\nLaviktwar i pour nou. Akoz nou “PLI DETERMINEN KI ZANMEN’’!\nViv Parti Lepep! Viv Sesel! Mersi.


Gidon ek son 300 larme | Zistwar Labib\nESKI ou vwar ki pe arive la? Tousala i bann zonm lager. Bann zonm ki pe bese zot pe bwar delo. Sa zonm ki pe debout pre avek zot se Gideonn. I pe gete konman zot bwar delo.\nGet byen bann diferan fason ki sa bann zonm pe bwar delo. Serten in koste zot figir pre avek delo. Me enn pe pran delo avek son lanmen, pour li kapab vwar ki pe pase otour li. Sa i enportan, akoz Zeova ti’n demann Gideonn pour swazir selman bann zonm ki kontinyen veye pandan ki zot bwar delo. Bondye ti dir ki larestan ti devret retourn kot zot. Annou vwar akoz.\nAnkor enn fwa bann Izraelit ti rankontre en kantite problenm. Rezon se akoz zot pa ti obeir Zeova. Bann dimoun an Madyann ti ganny pouvwar lo zot e ti pe fer zot ditor. Alor bann Izraelit ti demann Zeova led, e Zeova ti ekout zot.\nZeova ti demann Gideonn pour rasanble en larme, alor Gideonn ti rasanble 32,000 zonm lager. Me lakantite larme ki ti’n vin lager kont Izrael ti 135,000 zonm. E alor Zeova ti dir avek Gideonn: ‘Ou annan tro bokou zonm.’ Akoz Zeova ti dir sa?\nAkoz si Izrael ti ranport laviktwar, zot ti pou kapab krwar ki zot ti’n ranport laviktwar par zot menm. Zot ti kapab krwar ki zot pa ti bezwen led Zeova pour ed zot ranport laviktwar. Alor Zeova ti dir avek Gideonn: ‘Dir avek bann zonm ki per retourn kot zot.’ Kan Gideonn ti fer sa, 22,000 zonm lager ti retourn kot zot. Sa ti fer ki ti reste selman 10,000 zonm pour lager kont sa 135,000 solda.\nMe, ekoute! Zeova ti dir: ‘Ou ankor annan tro bokou zonm.’ Alor i ti demann Gideonn pour fer bann zonm bwar delo dan sa larivyer e fer bann ki bes zot latet pour bwar delo retourn kot zot. Zeova ti promet: ‘Mon pou fer ou ranport laviktwar avek sa 300 zonm ki kontinyen veye anmenmtan ki zot bwar delo.’\nZour pour lager ti arive. Gideonn ti diviz son 300 zonm dan trwa group. I ti donn sak zonm en tronpet ek en vaz avek en flanbo ladan. Anviron minwi, zot ti antour kan zot bann lennmi. Apre, anmenmtan, zot tou zot ti soufle zot tronpet e kas zot vaz, e kriye: ‘Sab Zeova e Gideonn!’ Kan zot bann lennmi ti leve, zot ti konfize e zot ti per. Zot ti konmans taye, e bann Izraelit ti ranport laviktwar.\nZiz sapit 6 ziska 8.


Lasanble i kestyonn pratik kot madanm ki ansent pandan probasyon dan lapolis i ganny fer aret travay -Seychelles Nation\nLasanble i kestyonn pratik kot madanm ki ansent pandan probasyon dan lapolis i ganny fer aret travay |01 October 2019\nDepi 2015 ziska 2019, 8 zofisye madanm ki lo ran trainee constable lo probasyon in ganny fer aret travay akoz lansentman e ladan 5 in retournen pour kontiny zot formasyon e zot pe travay .\n“Peryod probasyon i sa letan kot sa dimoun i fer bann lantrennman fizik enkli dril, kot i aprann servi bann lekipman, lezot prosedir e pratik dan Lapolis parey ki mannyer pour fer bann arestasyon. I osi enportan note ki lafors Lapolis in toultan fer sir ki ler bann trainees dan sa sitiasyon i ganny desarze, zot ganny peye tou zot merit e zot osi ganny sa loportinite pour zot retournen sis mwan apre ki zot in fini delivre zot baba,” Minis responsab pour Zafer Entern, Madanm Macsuzy Mondon, ti dir Lasanble dan en sesyon semenn pase.\nMinis Mondon ti donn sa bann detay letan i ti pe reponn en kestyon par manm elekte pour Roche Caiman, Audrey Vidot, ki ti anvi konnen ki kantite zofisye madanm ki’n ganny fer arete dan lafors Lapolis dan sa dernyen 5-an akoz zot lansentman e anba ki lalwa ki lafors Lapolis i servi pour termin lanplwa en zofisye madanm lo baz son lansentman.\nMinis Mondon in dir ki lafors Lapolis i annan aktyelman 446 zofisye madanm avek diferan ran depi konstab ziska sirentandan.\nMinis in eksplike ki lafors Lapolis i ganny gide par Police Force Act e parey tou lorganizasyon lafors Lapolis Sesel i annan son bann polisi administrativ, polisi zestyon resours imen, osi byen ki son polisi operasyonnel.\nMinis Mondon ti eksplike ki letan en dimoun i zwenn lafors Lapolis konman en zofisye, i antre lo en peryod probasyon 1-an e sa i spesifye klerman dan Seksyon 62 Police Force Regulation -- 5,1 ek 2. Pandan ki en zofisye i lo probasyon, i annan bann kriter performans ki i bezwen zwenn pour li kapab ganny konfirmen dan son pos e dan ka bann zofisye madanm zot ganny averti pour pa tonb ansent pandan ki zot lo probasyon. Me si sa i arive Minis Mondon i dir ki dan lartik 18 (1a) i fer provizyon pour Komisyonner desarz en trainee constable si i pa zwenn kriter performans e i pa pou kapab desarz son rol ek responsabilite konman en zofisye lapolis.\nOnorab Vidot ti anvi konnen si sa i pa en diskriminasyon kont bann madanm san pran kont zot drwa anba Lartik 30 nou Konstitisyon kot i mansyonn drwa travay bann madanm lefe ki Minis Mondon in dir ki sa i en polisi pour desarz sa bann madanm dan sa sitiasyon.\nMinis Mondon ti eksplike ki si okenn zofisye madanm i santi ki sa i en diskriminasyon kont li oubyen son drwa konstitisyonnel pe ganny vyole, i toultan kapab al rod rekour legal devan Lakour Konstitisyonnel.\nTi annan bokou kestyon lo sa size e manm LDS, Terence Mondon, ti demande si sa polisi pa al kont tou bann trete/konvansyon rezyonnal e enternasyonal lo drwa imen e diskriminasyon kont bann madanm e akoz ki dan sa bann ka Lapolis pa redeplway sa bann madanm dan en lot departman ziska ki zot fini ganny zot baba.\nMinis Mondon ti fer resorti ki lapolis i en lafors disipliner e sa polisi i aplik selman pour bann trainee constables ki lo probasyon e dan letan kot zot pe fer tou zot bann formasyon e zot ganny eksplike klerman tousala depi lo konmansman. Me sa ki pli enportan i ki apre ki zot in delivre zot baba zot kapab retournen me sa lalwa pa aplik pour lezot zofisye madanm ki’n deza konplet zot formasyon e in fini entegre dan lafors Lapolis.\nMinis Mondon ti fer kler ki si en madanm i deside antre dan lafors Lapolis, ki en lafors disipliner, i bezwen swiv bann regilasyon anplas.\nTi annan pliyer lezot kestyon ki ti swiv parey si en madanm dan sa sitiasyon i en bon kandida pour ganny rekrite dan en lot lanplwa, si lansentman i en maladi, en andikap, si en zofisye zonm ki osi lo probasyon ki responsab pour sa lansentman li osi i ganny desarze?\nMinis Mondon ti fer resorti ki en madanm ki ansent pa ganny rekrite dan lafors an premye lye akoz zot fer tes medikal pour konfirm sa e i ti osi dir ki Lapolis pa pe fer sa pour pini bann madanm me plito pe protez zot dan en sans pour pa perdi zot baba e sa bann konparezon pa tenir.\nTi osi annan en manm ki ti sizere ki sa polisi i ganny detaye kler e sinyen par tou bann madanm ki antre dan lafors Lapolis.\nLo son kote dirizan lopozisyon Wavel Ramkalwan in lans lapel avek tou bann zenn fiy e zenn madanm ki fek zwenn lafors Lapolis pour mazin byen zot lavenir.\n“Mazin zot karyer avan fer zanfan parski se zot karyer ki pou fer zot kapab nouri en zanfan. Alor premyerman fer zot training, pa tonb ansent, pran zot responsabilite e apre zot a fer zot zanfan,” Msye Ramkalawan in dir.\nMinis Mondon in osi konfirmen ki kontrerman avek sa ki pe ganny dir, si en madanm in fini son probasyon e konfirmen dan son pos i pa pou kapab ganny pouse si i ansent. Si i’n ganny pouse i pour en lot rezon me pa akoz lansentman.


Odile Freminot – Institute of Early Childhood Development\nDecember 16, 2019 by IECD 440\n“Se apre ki mon ti’n ganny mon dezyenm zanfan ki mon ti deside aret travay lotel pour ekip zot. Zot dir ki dile tete i pli bon. Mon zanfan pa ti le dile bwat alor mon ti reste avek li pour donn li sa pli bon swen. Apre sa mon vwazen ti anmenn son zanfan pour mwan veye e avek letan lezot in vini,’’Odile Fremino ki annan 42an i rakonte.\nI annan 15 an depi I pe Pratik sa metye. I telman kontan zanfan ki in deza annan ziska 22 zanfan pour veye li tousel. I pa ditou en latas fasil sa !\nDepi ki in anrezistre an Zanvye 2017, Odile Freminot in bezwen redwir lakantite zanfan ki I veye me osi rod led en asistan ki dan son ka se son manman ki ed li. La I annan 10 zanfan aze ant 1an a 3an edmi.\nBann zanfan I konmans vin kot li apartir 7:30 bomaten, apre ki tou zanfan in fini arive zot konmans bann diferan aktivite ziska tar bomaten.\n« Apre sa malgre konmela mon ganny problenm ganny transpor, nou fer bann pti vizit dan vilaz kot mon ganny sans montre zot kouler, laform, bann plant e bann lezot lobze otour zot,” Freminot i esplike.\nOdile Freminot i panse ki IECD I en bon linisyativ me i annan serten rezervasyon.\n“Wi, I en bon linisyativ pou bann dimoun ki vey zanfan me selman parfwa bann lalwa i tro ganny enpoze. Mon santi ki zot pa realize ki avek sa ki nou gannyen nou pa pe kapab fer li osi vit,” Freminot i donn plis detay.\nMalgre tou sa, i dir ki IECD in ed li pour pli byen vey bann zanfan.\n« Sa bann kour i ed ou dan diferan laspe. Lo kote lizyenn e edikasyonnel. Mon’n aprann ki mon pa kapab zis les zanfan asize naryen fer me i annan tout en prosedir pour edik zot e ed zot devlope, » I dir nou.\nLo li menm Freminot ti fer serten modifikasyon ek son lakour lo li menm. Par egzanp i ti met tiles an son lavarang lo li menm. Avek sipor IECD ki’n fourni li avek sa don R10 mil roupi in kapab plafonn son lavarang e aste nouvo zouzou.\n« Mon’n fer mon mye avek sa larzan e sa ki’n manke mon’n fer lo mwan menm, »\nAnmezir ki i travay avek son asistan Odile I kontinyelman partaz son konesans avek li ziska ki li osi I fini swiv tou bann kour ki IECD i ofer.\n« Mon kontan mon louvraz akoz i permet mwan port plis latansyon ek mon lakour. Mon vey zanfan depi lendi ziska vandredi eksepte zis enn ki pe al lekol lannen prosenn ki mon vey dan sanmdi osi, » i dir « Malgre tou, mon ankor pe gete si mon pou kontinyen akoz parfwa paran i dekouraz ou e parfwa bann lalwa IECD osi. Me selman mon kontan osi regard bann zanfan kot zot pe devlope, konmans koze e tou sa »\nNational Action Plan on ECCE


Mesaz pour Lazournen Enternasyonal Lalang Kreol -Seychelles Nation\nMesaz pour Lazournen Enternasyonal Lalang Kreol |28 October 2020\nMadanm Flora Ben David\n‘Announ konstrir ansanm lavenir kiltirel e sosyal nou pei’\nTou Seselwa pe ganny envite pour konstrir ansanm lavenir kiltirel e sosyal nou pei.\n“Annou rekonsilye avek lespri solidarite, linite, lape, patriotizm ek koezyon, bann valer kiltirel enspire par nou leritaz kolektif, souvenir ferm pour konstrir nou prezan e batir nou lavi komen.”\nSa lapel i vin dan en mesaz sorti kot sef egzekitif Lenstiti Kreol, Madanm Flora Ben David, alokazyon Lazournen Enternasyonal Lalang Kreol ozordi le 28 Oktob.\nMesaz Madanm Ben David i lir koumsa:\n“Ser, Frer Seselwa ek tou pep Kreolofonn,\n“Se avek en lazwa imans ek plezir reel ki mon profit sa lokazyon pour adres zot tou mon meyer ve pour sa 35enm Laniverser Festival Kreol. Mon profite pour swet zot osi en Bon 37enm Laniverser Lazournen Enternasyonal Lalang Kreol.\n“Le 28 Oktob 1983, reinir otour Lalang ek Kiltir Kreol, en group nonmen ‘Bann Zil Kreol’ ti lans ofisyelman en Lazournen Spesyal pour onor Lalang Kreol ek son kiltir. Sa linisyativ kolektif ti annan pour bi fer rekonnet bann lalang Kreol avek zot kiltir atraver lemonn.\n“Sa gran manifestasyon kiltirel ek lengwistik i touzour regroup bann pei Kreolofonn dan kapital Lemonn Kreol. Berse par en kiltir kreol tre ris e vibran. “Sak selebrasyon i toultan konmans avek ler ‘Lasezon Kreol in refleri’ en laklos pour averti nou ki lafet pe al konmanse. Moman pour tou nasyon kreol selebre lareisit bann militan, rekonnet e remersye zot pour zot kontribisyon dan devlopman, prezervasyon e promosyon Lalang Kreol ek Kiltir Seselwa.\n“Lalang Kreol i simant Festival Kreol, i sa zouti ki ganny servi pour eksprim nou dezir, nou langwas ek traka, tou nou lazwa ek lemosyon. I en zouti pwisan ki permet elarzir kiltir lape, lademokrasi ek lekonomi.\n“Ozordi lalang Kreol Seselwa i trouv son vre plas dan tou kous lasosyete, a tou nivo, dan tou sekter e dan lavi kotidyen pour asir partisipasyon aktif tou manm lasosyete. Sa lannen plis ki zanmen lalang Kreol Seselwa i ganny valorize lo lasenn medikal e dan moman kriz sanniter nasyonal. Sitiasyon Kovid-19 in zouti pour enform, edik sansibiliz nasyon Seselwa lo fason pour lit kont sa sor ki pe detri lemonn.\n“Wi frer, ser Seselwa, annou selebre lareisit en Militant Kreolist Seselwaz, en Madanm defen, Madanm Danielle de St Jorre, ki ti prezid sa lorganizasyon enternasyonal ‘Bann Zil Kreol’. An siny rekonnesans, fer viv nou lalang Kreol dan tou lenstans nou lavi, a tou nivo, dan tou kous sosyal, dan tou sekter, lenstitisyon ek departman. Ser frer, defi i nonbre, ‘Annou touzour nourir nou kreativite ek nou lafors inovatris pour al ver en Sesel enkliziv. En pei enkliziv i vedir en lapel irzan pour ankouraz bann lenstitisyon, lorganizasyon pour forz lam nou pep, pour nou reabilit bann prensip kiltirel, sans zefor travay dir, respe lareg viv ansanm, respe pour lotorite, lapolites, disiplin, lospitalite ki tradwi par lakey ek lekout pour devlopman sa Sesel dirab.\n“Selebrasyon en lazournen Enternasyonal Lalang Kreol i en moman pour sansibiliz, edik nou sitwayen lo bann size pertinan ki konsern litilizasyon ek enplimantasyon sa politik ki gouvern lalang Kreol Seselwa, pour mobiliz resours e pour adres bann problenm, selebre e ranforsi sikse ki nou’n fer. Sa levennman i osi ofer bann akter sa loportinite pour organiz bann aktivite ki relye avek sa lazournen.\n“Sa lannen plis ki zanmen lalang Kreol in ganny valorize konman en zouti tre itil dan en mazorite sekter; dan bann departman gouvernmantal, sekter prive. Pour sit konman legzanp avek Kovid-19, lalang Kreol in vin sa zouti enportan e pwisan pour edik lamas. Nouvo problenm i ensit nouvo demann pour trouv lekivalans oubyen kree bann nouvo mo. Konsey pratik ‘Gard Distans’ dan tou bann aktivite sosyal, pour asir proteksyon nou tou.’\n“Malgre Kovid-19, menm si lo en pti lanpler serten aktivite in ganny prepare lo en baz vizyel. En progranm ki pou ganny medyatize in ganny drese. Lenstiti Kreol in osi kolabor avek Komite Festival Kreol, Departman Kiltir, Departman Gouvernman Lokal, SBC ek Departman Ledikasyon pour realiz serten aktivite. Par egzanp konpetisyon Kwiz, Kategori lekol Segonder, Lekol Pos-Segonder ek Distrik. Nouvote pou annan en progranm entitile ‘Vwar lalang Kreol Seselwa konman en atou oubyen resours non pa konman en fardo’. Sa progranm i vize ver bann apranti kot Lekol SIAH (Lenstiti Lagrikiltir ek Ortikiltir) ek zot bann ansennyan. Lenstiti Kreol Sesel in osi al anmenn son prodwi ek servis pli pre avek son piblik. Lavant liv in ganny desantralize. Lezot progranm ki ti deza lo kalandriye pe osi ganny fer avek bi pour viv Kreol toulezour.\n“Kiltir i eksprim fason nou rakont nou bann zistwar, fason ki nou ete, fete, pour nou rapel nou pase pour nou divertir e mazin lavenir. Pour bokou sa selebrasyon i vedir selebre nou ris patrimwann kiltirel, artistik, larsitektiral, selebre nou diversite kiltirel ek nou diferans dan lafason ki nou viv lavi, vwar e enterakte avek lemonn. Selebrasyon nou lafet tradisyonnel, nou foklor, nou lakwizin tradisyonnel. Nou lafyerte se sa ris larkansyel konpozisyon nou nasyon, fizyonnen dan rasin eropeen, afriken e azyatik.\n“Sours sa gran larises pour ki sakenn de nou i aksepte ki nou kiltir pa fikse dan letan. Pour nou konman en pep Kreol, sa selebrasyon i osi en refle nou sosyete ek trazektwar nou listwar eksepsyonnel 37-an pase. Rezilta i lafyerte en tel lakonplisman, valorizasyon sa reisit e transmisyon sa larises ek leritaz patrimwann.\n“Pour selebre sa 35enm Laniverser Festival Kreol nou pe envit tou Seselwa pour konstrir ansanm lavenir kiltirel e sosyal nou pei. Annou rekonsilye avek lespri solidarite, linite, lape, patriotizm ek koezyon, bann valer kiltirel enspire par nou leritaz kolektif, souvenir ferm pour konstrir nou prezan e batir nou lavi komen.\nBonn fet Lazournen Enternasyonal Lalang ek Kiltir Kreol – 28 Oktob!”\nFlora Ben David\nSef egzekitif Lensiti Kreol


3enm-Az Takamaka i rann omaz Msye Clepère Pothin\nApre en karyer remarkab dan politik kot in fer bokou pour Takamaka e pour bann groupman dan son distrik, i ti’n devlop en pasyon pour prezervasyon nou leritaz koman en zofisye Fondasyon Leritaz Sesel.\nMsye Pothin ti mor le 29 Zen Lopital Sesel a laz 61-an apre en kourt maladi. Enn bann groupman dan distrik Takamaka, group 3enm-Az in deside rann li sa omaz:\n“Nou 3enm-Az Takamaka, nou pa pou kapab viv e fonksyonn byen san ki nou rann omaz a Msye Clepère Pothin e senpatiz avek son fanmiy dan sa gran pert. Klib 3enm-Az Takamaka ti lanse le 22 Me 1999 kot Lotel Allamanda, Anse Forbans dan en resepsyon byen organize par Msye Pothin, letan i ti ankor administrater distrik.\n“Dan son diskour sa zour, i ti dir nou ki sa mouvman pou anmenn nou lwen, menm tre lwen si nou kontinyen partisip ansanm dan larmoni e si nou viv ansanm parey en vre fanmiy. I ti azoute ki se en kado plis ki larzan ki ‘gouvernman lokal’, ozordi Departman Devlopman Kominoter, pe ofer tou dimoun aze dan tou distrik, pour fer vye dimoun bouze, anmiz ansanm, partisip dan diferan aktivite avek lezot distrik. Msye Pothin ti form en komite egzekitif e partaz bann responsabilite. Tou 3enm-Az ki ti prezan ti dakor pour vin manm.\n“Apre sa, i ti organiz en miting tou le mwan pour nou zwenn, diskite e organiz bann aktivite pour fer nou mouvman reste solid e fer nou annan en lavwa dan Takamaka.\n« Msye Pothin ti kontan travay avek nou. I ti organiz plizyer aktivite avek lezot distrik tel ki lanmes, piknik, ekskirsyon, lesanz, eksetera. I ti vreman fer tou pour nou viv dan lanmitye e pour donn nou sa lazwa de viv. Zis en an apre ki nou ti’n form nou lasosyasyon, Msye Pothin ti fer nou sorti dan Takamaka pour nou al Praslin, La Digue e plitar menm Rodrigues ek Maurice. Sa bann sorti ti kontinyen sak lannen.\n« Si bokou nou 3enm-Az Takamaka in ganny sans pour voyaz aletranze se gras a devouman Msye Pothin. Nou ti vreman apresye son prezans ki ti vreman itil. Par egzanp, koman i ti kontan fer lakwizin, se li ki ti toultan prepar nou dinen, san oubliy nou pti laperitif ki ti al avek. Aswar, li ki ti asir nou sekirite. Maurice, nou ti menm ganny sans en fwa pour al kriye e siport lekip volibol Sesel garson dan en match kont Maurice. Avek nou sipor Sesel ti bat Maurice seli.\n« Rodrigues, avek kolaborasyon Ser Roseline, en Rodrigez fiy de Marie ki ti reste dan kominote leser Takamaka, nou ti ganny sans pour al partisip dan en lanmes. Sa voyaz ti vreman spesyal pour nou. Akonpannyen par Ser Roseline, nou ti ganny sans dekouver Rodrigues e degiste plizyer pla kot bann fanmiy.\n“Msye Pothin ti touzour siport nou menm apre ki i ti’n demisyonnen koman administrater distrik. I ti touzour pe donn nou konsey, ed nou ek nou travay resers, zwenn nou dan nou bann aktivite, parfwa akonpannyen par son madanm. Ler nou ti organiz en dezennen ou dinen, i ti touzour kontribye detrwa pla byen prepare. Tou dernyenman, i ti’n vin trezorye nou lasosyasyon e i ti desarz son responsabilite e gard son kont dan en fason parfe e egzanpler.\n« Nou ti touzour kwar ki Msye Pothin ti pou rekolte sa ki in semen. Nou ti mazinen ki dan le fitir i ti pou vin tyermenn nou klib. Me keksoz in tourn lot fason e la nou kapab zis remersye li ek son fanmiy pour tou sa ki zot in fer pour nou.\n« I pa fasil pour bliy ou Msye Pothin. Ou pou touzour reste dan nou memwar akoz ou’n kit en gran plas vid Takamaka. Nou demann ou pour priy pour nou. Nou osi nou a priy pour ou. Nou promet ou ki nou pou gard nou lanmitye e travay for pour gard nou mouvman solid parey ou’n kit nou.\n« Adye Msye Pothin e ankor mersi.\nKontribye par group 3enm-Az Takamaka


Bann zil Kayman\nEski ou ti pou kontan fer resers pour ogmant ou konnesans lo Labib? Eski ou anvi konn plis lo en verse, en dimoun, en landrwa ouswa en keksoz ki ganny mansyonnen dan Labib? Oubyen eski petet ou’n mazinen si Parol Bondye i kapab ed ou avek en problenm personnel ki ou annan? Dan sa ka, akoz ou pa al fer resers dan bibliotek kongregasyon.\nOu kapab fer bann resers. Tre probab ou napa tou bann piblikasyon baze lo Labib ki Temwen Zeova in pibliye an Kreol, Angle oubyen Franse. Me kot bibliotek Lasal Rwayonm i annan tou bann piblikasyon pli resan. I osi kapab annan serten tradiksyon Labib, en bon diksyonner ek detrwa lezot liv referans. Avan e apre renyon, ou kapab fer bann resers dan bann liv ki annan dan bibliotek. Si i annan en konpiter, ou kapab servi Watchtower Library. Lo sa progranm, i annan bann piblikasyon depi plizyer lannen e i fasil pour fer resers lo sa progranm akoz ou kapab fer resers lo en size, en mo ouswa en verse Labib.\nI itil pour bann zelev ki dan Renyon Nou minister ek lavi Kretyen. Ou kapab servi byen bibliotek Lasal Rwayonm pour prepar ou bann ekspoze. Sirveyan Renyon Nou minister ek lavi Kretyen ki responsab okip bibliotek. I responsab pour fer sir ki tou bann dernyen piblikasyon i la e ki i annord. Sirveyan Renyon Nou minister ek lavi Kretyen ouswa sa enn ki etidye Labib avek ou i kapab montre ou ki mannyer ou pou rod bann lenformasyon neseser. Me, okenn liv pa devret ganny pran kot Lasal Rwayonm pour anmenn kot ou. Byensir, nou anvi pran byen swen avek sa bann liv e pa ekrir ladan.\nLabib i dir ki pour nou “trouv konnesans konsernan Bondye,” fodre absoliman nou pare pour rod li “konmsi [nou] pe rod bann trezor kasyet.” (Proverb 2:1-5) Bibliotek Lasal Rwayonm i kapab ed ou pour konmans aprann fer resers.\nKi resers ou kapab fer dan bibliotek Lasal Rwayonm?\nLekel ki kapab ed ou pli byen servi bibliotek?\nSi ou ti a kontan annan en bibliotek personnel, gete kwa ki disponib kot kontwar piblikasyon. Sa dimoun ki etidye Labib avek ou i kapab ankouraz ou pour fer rekomann en piblikasyon spesifik.


HFC i entansifye mezir kont kliyan ki pa onor zot lagreman\nDepi komansman sa lannen, HFC in entansifye sa bann mezir e pandan sa dernyen 2 ou 3 mwan in repran 8 lakaz enpe partou dan bann distrik kot bann kliyan pa ti pe onor zot lagreman par abandonn sa bann lakaz oubyen met lezot dimoun reste ladan ilegalman. HFC pe osi travay avek 25 fanmir dan nouvo vilaz lo Ile Persévérance ki pa pe fer zot repeyman parey zot ti’n dakor.\nDirekter zeneral bann propriyete ek lavant kot HFC, Msye Timothe Sinon in dir ki sa lakonpannyen pe konstate ki deplizanpli i annan plis lakaz ki pe ganny mal servi alor zot in pran en lapros pli proaktiv e pli strikt dan fason ki zot adres bann sityasyon ki devlope lo bann housing estate.\nFodre dir ki letan bann kliyan HFC i abandonn zot lakaz koumsa, diferan aktivite ilegal tel parey prostitisyon, konportman antisosyal e trafik drog i deroule dan sa bann landrwa.\n«Nou’n konstate ki bann ka parey pe ogmante anmezir ki lakantite housing estate osi i kontinyen ogmante.» Msye Sinon in dir .\nIn fer resorti ki en tel lapros pe ed HFC pour annan plis kontrol ek lord dan sa bann housing estate.\nMsye Sinon i dir in annan ka kot letan HFC in kontakte sa bann propriyeter konsernen zot in volonterman rann sa bann lakaz oubyen bann lokater ilegal ki pe reste dan sa bann lakaz in dakor pour sorti. Me in osi annan ka kot dimoun in reziste e vi ki HFC pa ti fer lagreman avek sa bann dimoun, dan bann sirkonstans koumsa HFC i rod rekour legal pour repran sa bann lakaz.\nAn sa ki konsern bann fanmir ki an retar avek zot repeyman Msye Sinon i dir ki byen boner HFC pe travay avek zot pour asire ki zot pa tonb dan aryeraz.\nMsye Sinon i dir ki pour lamazorite sa bann dimoun, zot pe aste sa bann lakaz ki pe kout anviron 400, 000 roupi enn e si deza zot pe komans mank zot repeyman zot pou tonb dan aryeraz ki pou fer li difisil pour zot reste azour e annord avek zot repeyman.\nAntretan i osi annan bann dimoun ki’n pran lón avek HFC me ki zot osi pa pe fer byen zot repeyman. Msye Sinon i dir HFC in telefonn zot, ekrir zot me la aprezan zot pe ganny apele lo radyo e sa i bann dernyen lapros avan HFC i rod rekour legal pour adres sa bann ka.\n«Tou sa bann ka i montre iresponsabilite e mank respe serten bann kliyan apre ki zot deside pour pa onor zot lagreman avek HFC. Letan zot fer sa zot retard sans en lot fanmir ki son kondisyon sosyal i grav e i ankor lo lalis pe esper en lakaz li osi,» Msy Sinon ti fer resorti.\nIn osi dir ki sa lannen HFC pou tre vizilan e strikt lo sa bann ka parey e sa lakonpannyen pe demann manm piblik pour kontinyen korpere e donn lenformasyon lo bann ka ki zot konnen pe arive pour HFC pran aksyon.\nMsye Sinon i fer rapel tou kliyan HFC pour mazinen ki ler en dimoun i ganny en lakaz i en gran keksoz, i en sekirite pour en fanmir. Fodre pa ki zanmen zot bliye ki i ankor reste bokou dimoun ki pe esper en lakaz. Alor i enportan ki tou dimoun ki’n ganny en lakaz i onor zot lagreman pour asire ki lezot fanmir i osi ganny ede.


DANIELLE DE ST JORRE I GANNY ONORE POUR SON TRAVAY ANVER LEMANSIPASYON LALANG KREOL | Montray Kréyol\nCette semaine :319,346\nLe futur Brutus du député de Foyal (320)\nJeudi, 7 Janvier, 2016 - 21:32\nDefen Danielle Jorre de St Jorre, en madanm ki ti enstrimantal dan devlopman Kreol Seselwa e ki ti Minis Zafer Etranzer, Planifikasyon ek Lanvironnman depi 1993 ziska son lanmor le 28 Fevriye 1997, in ganny onore. Pour koensid avek Lazournen Enternasyonal Kreol yer stati Madanm de St Jorre ti ganny devwale kot Lenstiti Kreol, Au Cap.\nPrezidan James Michel ki ti envite doner kot sa levennman, ti ganny loner pour devwal skilptir sa madanm ki’n fer bokou pour anmenn lalang ek kiltir Kreol lo sa nivo kot i ete ozordi.\nPrezidan ti ganny akonpannyen par Minis pour Tourizm ek Kiltir Alain St Ange, Msye Gerard Le Chene, en zanmi pros Madanm de St Jorre ensi ki pti zanfan sa madanm Yann d’Offay-Mancienne.\nSa skilptir in fer par artis ek skilpter Seselwa Egbert Marday.\nOsi prezan kot seremoni ti le de sekreter prensipal dan Minister Tourizm ek Kiltir – AnneSkilptir Madanm de St Jorre i travay artis Egbert Marday Lafortune ek Benjamine Rose, manm lasanble nasyonal pour Au Cap Murielle Marie ek pour lezot distrik e envite pei kreolofonn ek lezot o personaz.\nApard son travay remarkab dan devlopman lalang Kreol Seselwa, Madanm de St Jorre parey bokou ti apel li, ti osi etabli lyen ant bann lalang ek pep Kreol dan lemonn.\nAn 1982 i ti o sant premye rankont ofisyel Lasosiasyon Bann Zil Kreol ki ti reini bann zil ki ti annan Kreol konman zot lalang maternel, notaman Martinik, Gwadeloup, Sent Lisi, ek bann zil Dominik.\nBann zil kreol ti lafors deryer selebrasyon Lazournen Enternasyonal Kreol ki ti ganny selebre pour premye fwa an Dominik an 1981 e par lezot zil an 1983. Madanm de St Jorre ti osi enstrimantal dan lorganizasyon premye Semenn Kreol an 1982 ek premye Festival Kreol an 1985 isi Sesel. Menm sa batiman kot son skilptir i ete, Lenstiti Kreol, ti ganny konstrir apre ki sa madanm ti’n rod finansman avek Lanmerik.\nAn ekspriman son respe ek lapresiasyon pour tou sa travay remarkab par Madanm de St Jorre, Minis St Ange ti dir ki sa madanm ti vwar nesesite pour nou pep prezerv son nanm, son lidantite ek son kiltir.\n“Mon toultan dir ki sel keksoz ki pep Seselwa i annan pour prezant son lekor se son kiltir, son kreolite. Tou sa ki fer nou sa ki nou ete,” Minis St Ange ti dir.\nI ti osi mansyonn travay dir ki ansyen Prezidan France Albert Rene ek Prezidan aktyel James Michel in fer pour osi lev lenportans nou kiltir Kreol. Sa de prezidan, Msye St Ange ti dir, in e pe touzour met Seselwa o sant devlopman son pei.\nMinis St Ange ti osi fer referans avek lansman Labib an Kreol Seselwa Mardi e ti dekri sa levennman konman en keksoz remarkab ki reprezant kote nou ete konmela dan lemansipasyon nou kreolite ek nou lalang Kreol.\nDirektris Lenstiti Kreol, Penda Choppy, ti dir menm Lensititi Kreol i en linisyativ Madanm de St Jorre e devwalman sa skilptir i reprezant en senbol larevolisyon kiltirel Seselwa.\nSineas Gerard Le Chene, en zanmi kontanporen Madanm de St Jorre, ti retras enpe parkour sa madanm ki in dekri konman en personaz remarkab.\nI ti koz lo zot bann voyaz, espesyalman zot lepok Kebek, Kanada, e fer fas avek bann sitiasyon lepok Prezidan Sekou Toure an Gine; Jacques Chirac an Frans e lezot ankor.\nTi osi annan enn pti legzibisyon lo bann lakonplisman mazer Madanm de St Jorre. Seremoni ti ganny animen par akter ek santez tradisyonnel Aisyen Yannick Duteilly ki ti sant en sanson folklorik L’Amour et les Courages des Femmes.


Sa sipe zonm 24 an Sorti dan Distrik Takamaka ki ti enplike dan plizyer ka vol lo lans dan sid mahe ki ti ganny raporte avek lapolis le 15 Oktob 2021 e swivan son larestasyon kot I ti admit lopital sesel.\nLapolis pe raporte ki in ganny desarze lopital e ganny anmenn ankour. Lakour in ordonnen ki sa zonm i reste lo rimann ziska le 27 Oktob 2021. I pou repas devan lakour ansanm avek sa lot sispe zonm 36 an sorti Point Larue. Lanket I ankor pe kontinyen dan sa enn ka.\nSa zonm 27 an sorti dan distrik Mont Buxton ki ti lo rimann swivan son lenplikasyon dan en lensidan kot I ti tap en garson 14 an avek lapel dan latet e osi pou bles li avek kouto. Ki ti arive Union Vale Mardi le 21 Septanm 2021.\nSa Akize in formelman ganny sarze devan lakour Mazistra le 06 Oktob 2021 pou lofans “unlawful Wounding” Lakour in larg li lo plizyer kondisyon tel parey I napa dwa enterfer avek oken temwen osi byen viktim dan sa ka, en kosyon 6mil roupi, raport ankour a sakfwa son ka pe ganny ekoute, e pa apros visinite kot viktim I reste. Sa Akize pou repas devan lakour le 9 Novanm 2021.\nEn zonm 34 an ki pa anploye sorti dan Distrik Roche Caiman in ganny arete le 20 Oktob 2021, pou serten lofans vol ki ti arive dan rezyon lari Bois De rose dan 2 Transpor. Sa sispe in ganny anmenn ankour yer apremidi kot lakour mazistra in larg li lo serten kondisyon tel parey pa repet menm lofans, en kosyon 4 mil roupi, raport kordgard Mont Fleuri 3 fwa par semen antretan ki son ka I repas devan lakour. Lanket I kontiyen dan sa enn ka.\nSwivan en video ki ti pe sirkile lo rezyo sosyal kot en sispe ti sey fer en latak vol lo en Madanm St Louis kot en laboutik ki ti ganny raporte avek lapolis le 16 Oktob 2021. Lapolis in aret sa sispe zonm aze 36 an sorti dan distrik St Louis, sa zonm ti ganny anmenn devan lakour mazistra yer le 21 Oktob 2021 kot in ganny large lo serten kondisyon en kosyon 5 mil roupi, I napa dwa enterfer avek temwen dan sa ka, pa re konmet en tel lofans parey pandan letan ki i lo kosyon e pou raport stasyon lapolis Santral toule Vandredi.\nSa sispe zonm aze 51an sorti dan distrik Beau Vallon ki tin ganny arete yer siskpte dan sa lensidan kot 4 zonm i admit dan Younit Swen Entansif lopital Sesel kin Arive Beau Vallon yer bomaten. In ganny amenn ankour ozordi apremidi le 21 Oktob 2021, kot lakour Siprenm in rimann li pou 14 zour. I pou repas devan lakour Siprenm le 4 Novanm 2021.\nAntretan lanket i kontinyen dan sa ka.\nLakour Mazistra in larg 5 akize sorti dan Distrik Perseverance, Ki ti pe rimann lo serten kondisyon kot parmi zot napa dwa enterfer avek okenn temwen dan sa ka, sir en kosyon 8 mil roupi, Pou raport Stasyon Lapolis Perseverance toule Mardi ant 8er bomaten a 6er Diswar e Pa Repet menm lofans parey. Sa 5 akize ti ganny anmenn devan lakour Mazistra ozordi Merkredi le 20 Oktob 2021 apremidi apre zot lenplikasyon dan en Lensidan ki ti arive Semenn pase dan Distrik Perseverance.\nDan menm ka 7 lezot sispe ki ti osi pe rimann avek sa ka in ganny large san kondisyon antretan ki lapolis I kontinnyen avek son lanket.\nLakour siprenm in larg en akize madanm 53 an sorti Konsolasyon Pralen lo 11 kondisyon kot parmi I napa dwa enterfer avek okenn temwen dan sa ka, sir en kosyon 25mil roupi, Pou vin ankour a sakfwa son ka pe ganny ekoute, e pou raport kot biro CID toule dezyenm vandredi par mwan.\nSa madanm ti ganny anmenn devan lakour siprenm ozordi Mardi le 19 Oktob 2021 apremidi apre son lenplikasyon dan en Lensidan grav le 5 Oktob sa lannen Grand Anse Pralen kot apre en largiman ant li avek en zonm 54 an, I ti bles e fer dimal grav sa zonm. Sa ka pou repas devan lakour siprenm le 15 Novanm 2021\nLapolis in arete e pe detenir en zonm 48 an sorti dan Distrik Grand Anse Praslin, pou lofans Akt Endesan. Sa ti ganny raporte avek lapolis Dimans le 17 Oktob 2021 ver 10er 55 Bomaten apre ki sa zonm tin retir son lenz dan en landwa piblik e fer akt endesan. Sa sispe in ganny anmenn devan lakour mazistra Mahe ozordi apremidi lo sarz Akt Endesan kot lakour in Rimann li ziska le 2 Novanm 2021 kot I pou repas devan lakour .\nLapolis I oule refer sorti ki sa sispe In deza ganny anmenn ankour pou plizyer ka parey dan lepase, ki in konmet lo pralen menm.\nLapolis I kondonn bann tel aksyon parey ki gany fer par en adilt ki anmenn en move reperkisyon dan lakominite parmi bann zanfan kot I riske afekte zot a la venir e sa ka pe ganny trete tre serye.\nEn zonm 25 an ki sorti dan sou Distrik Maldives Anse Etoile in admit dan Younit Swen Entansif lopital Sesel\nKot son kondisyon in ganny dekrir konman kritik. Sa I apre ki in enpike dan en aksidan lo Lari Bois De Rose\nKot I ti pe diriz ver Roche Caiman sorti lavil a en moman in perdi kontrol son veikil e al tap Dan en pye dibwa.\nSa ka ti ganny raporte avek lapolis dan 1015 aswar e en lanket in konmanse pou etabli sirkonsatans sa aksidan.\n2 sispe madanm enn 21 an e lot 28 an ki reste Perseverance Ki tinn ganny arete e detenir yerswar anreferans avek lensidan Ki ti Arive Perseverance Mardi le 12 Oktob 2021, In ozordi apremidi ganny anmenn ankour kot lakour in ordonnen ki sa de madanm I reste andetasyon lapolis ziska Merkredi le 20 Oktob 2021 kot zot pou repas ankour ansanm avek sa 10 lezot sispe.\nDan en lot ka separe\nEn garson aze 19an sorti Perseverans in ganny arete le 12 Oktob 2021. In pas devan lakour mazistra yer apremidi le 13 Oktob 2021. kot in formelman ganny sarze pou lofans Koz Dimal son prosen, e menas en dimoun par vyolans , Lakour in larg sa sispe lo plizyer kondisyon kot I napa dwa enterfer avek okenn temwen dan sa ka, Lendi ek Vandredi I bezwen vin sir liv kot kordgard Persevrance, I Napa dwa lo semen apre 6er diswar ziska 6er bomaten e I pa sipoze konmet okenn lofans anatandan son ka I repas devan lakour. Lapolis I oule refer sorti ki sa sispe in en parmi bann sispe prensipal depi konmansman sa bann lensidan kinn arive perseverance semen pase.


Dan Lasanble Nasyonal ‘Lalit kont Covid-19 i devret en zefor nasyonal’ -Seychelles Nation\nMinis pour Lasante Madanm Peggy Vidot in dir ki Covid-19 i en problenm nasyonal e zefor pour konbat sa fleo i bezwen osi nasyonal e sa i vedir ki tou sekter i bezwen montre zot langazman e kontinyen travay ansanm pour reisi dan sa lalit kont Covid-19.\nMinis Vidot i dir Minister Lasante i responsab pour swen ek tretman pour asire ki Covid-19 i ganny met anba kontrol e in admet ki ansemoman sa bann zefor pe pran bokou resours e in rekonnet ki prevansyon i kontinyel e pou toultan primordial pour kapab aret sa pandemi.\nMinis Vidot ti donn sa bann presizyon Lasanble Nasyonal apre ki MNA pour Grand Anse Mahé, Waven William, ti’n demann li pour eksplik bann zefor anplis ki son minister pou fer an kolaborasyon avek lezot lazans gouvernman ek sekter prive pour asire ki sitwayen, travayer etranze e viziter i respekte bann mezir lasante pour sovgard relansman nou lekonomi.\nMinis Vidot ti osi fer rapel bann manm ki son minister in fer bann regilasyon e donn bann gidans neseser pour sovgard lasante piblik e ki in annan en kantite travay ki’n ganny fer avek sekter piblik, prive pour asire ki sa bann gid i ganny enplimante e minister in pran bokou letan pour donn formasyon bann pwen fokal dan bann minister ek bann lorganizasyon prive e piblik pour prepar zot pour zot kapab enplimant zot bann gid lasante piblik e minister pe kontinyen donn sipor sa bann pwen fokal.\n“Minister in angaz ek sekter touris, sekter lapes, ledikasyon e i annan kolaborasyon etrwat avek lapolis, lafors defans, SCCI (Lasanm Komers) parmi lezot. Covid-19 i biznes tou dimoun e alor nou ekspekte ki tou lorganizasyon zot kontinyen reste angaze pour konbat sa fleo e pran linisyativ e vin pli inovativ pour aplik bann mezir prevansyon dan zot landrwa travay pour anpese ki i annan plis transmisyon Covid-19.”\nMe Minis Vidot in fer resorti for e kler ki responsabilite, konportman ek langazman sak dimoun i tre enportan dan kontrol e anpes sa viris propaze.\nNouvo stratezi pour kontrol propagasyon lafyev denge ek leptospiroz dan distrik\nMsye William ti osi anvi konn stratezi Minister Lasante pour kontrol propagasyon lafyev denge ek leptospiroz dan distrik.\nMinis Vidot in fer resorti ki Minister Lasante i tre konsernen avek tou bann maladi ki anba sirveyans dan pei osi byen ki aletranze e sa i enkli denge ek leptospiroz menm si i dir zot pa pe tro ganny koz lola bokou ansemoman.\nI dir i annan diferan sistenm sirveyans anplas atraver bann sant lasante ek bann laboratwar.\nMe minis Vidot in fer kler ki nenport stratezi ki minister i vin avek pour kontrol propagasyon sa de maladi pa pou marse e pa pou ase si sak endividi pa pran son responsabilite anver sa de maladi.\n“Tou dimoun i bezwen zwe zot rol e tou bann lazans i annan zot rol pour zwe pour adres bann kondisyon ki ankouraz propagasyon sa bann vekter ki responsab pour sa de maladi. I deza annan bokou dimoun e bokou lazans ki pe fer en kantite travay pour konbat sa de maladi me selman nou bezwen arete avek sa latitid pour konsantre lo kwa ki minister pe fer anplis me plito demande kwa anplis ki sakenn de nou ansanm avek nou fanmir e nou kominote pe fer e kapab fer pour anpes sa de maladi propaze.\nMinis in fer resorti ki tou bann ka sispe sa de maladi pe ganny raporte tou le semenn e konfirmasyon laboratwar i ganny fer dan sa bann ka. I’n dir ki depi ler sa lepidemi denge ti konmanse isi depi lafen 2015, toulezan in annan plizyer mil ka sispe ki’n ganny raporte e an 2020 ti annan plis ki 5 mil ka sispe. Pour sa lannen ziska la in annan omwen 1200 ka ki’n raporte atraver sistenm laboratwar e parmi plis ki 200 ka in teste pozitiv atraver tes rapid.\n“Pour sa lannen laplipar distrik in raport detrwa ka denge a leksepsyon Praslin ek La Digue kot selman zis de ka ki’n raporte.”\nWit (8) admisyon e en ka lanmor avek denge ziska la pour sa lannen\nMinis Vidot in fer resorti ki bann distrik dan Les ek Sid Mahé in raport bokou plis ka denge ziska prezan sa lannen e in annan ziska la wit (8) admisyon e en ka lanmor.\nPlis ki 819 ka sispe leptospiroz, 16 ka pozitiv e en ka lanmor\nAnsa ki konsern bann ka leptospiroz, Minis Vidot in fer resorti ki pour sa lannen plis ki 819 ka sispe in ganny raporte e teste par tes rapid e parmi 16 in teste pozitiv e in annan en ka lanmor.\nMinis Vidot in fer resorti ki tou ka sispe i ganny trete imedyatman avek antibiotik e sa i en stratezi ki mars byen avek bann bon rezilta.\n“Menm si i annan stratezi pour kontrol leptospiroz ek denge, pli bon metod pour kontrol lera ek moustik ki propaz sa de maladi i atraver bon lizyenn ek lapropte e sa i responsabilite sak dimoun kot zot lakour,” Minis Vidot in fer resorti.\n129 madanm ansent in teste pozitiv pour Covid-19 depi Zanvye ziska Out sa lannen\nDepi Zanvye ziska Out sa lannen in annan 129 madanm ansent ki’n teste pozitiv pour Covid-19 e ladan 5 pasyan in bezwen admit dan sant izolasyon e 2 in bezwen fer en terminasyon zot lansentman, me malerezman 2 manman in perdi zot lavi e zot ti annan lezot kondisyon lasante.\nMinis Vidot avek Dokter Danny Louange ti donn sa bann detay Lasanble apre ki MNA pour Port Glaud Egbert Aglae ti’n demann Minis Vidot sa lenformasyon e osi ki bann mezir efektiv ouswa swivi ki zot fer pandan e apre lansentman.\nAnsa ki konsern bann mezir swivi , Minis Vidot in fer resorti ki parey lorganizasyon Mondyal Lasante in rekonmande e pe ankouraze, Minister Lasante osi pe ankouraz tou madanm pour pran zot vaksen avan zot ansent ou menm pandan zot lansentman.\nI ti osi eksplik Lasanble ki tou bann madanm avan zot antre lopital pour ganny zot baba zot kapab fer en tes PCR 72er avan ki zot antre dan ward e ziska ki zot ganny rezilta sa bann tes, lopital pa melanz sa bann madanm avek lezot pasyan.\nPour bann madanm ki teste pozitiv okonmansman zot lansentman, Minis Vidot i dir zot ganny edike lo kwa ki zot devret fer anplis e kwa ki zot pa devret fer parey lezot dimoun vizavi sa lenfeksyon e son bann sentonm e si zot sitiasyon i vin pli grav zot ganny admit e parfwa desizyon i ganny fer dan serten ka swa pour termin sa lansentman pour esey sov lavi sa madanm e osi dan ka kot zot vwar i annan en sans viv zot toultan fer sa ki zot kapab pour esey sov sa pti baba osi. Me minis in ensiste ki sa bann tel desizyon i ganny fer lo en baz ka par ka e ki apre lansentman manman ek baba i ganny swiv normalman e si i annan ka kot sentonm i pli grav sa bann madanm i swiv prosedir parey lezot pasyan.\nLo size si i annan okenn letid ki minister pe fer lo sa bann zanfan ki zot manman in enfekte ek Covid-19, minis in dir ki pour lemoman napa okenn letid ki pe ganny fer isi me minister pe swiv depre letid ki pe fer dan bann lezot pei parey l’Angleter.\n24 milyon 168 mil 422 roupi in peye dan allowances pour Covid-19\nZiska Desanm 2020 Minister Lasante in pey antou 5 milyon 731 mil 603 roupi, depi Zanvye 2021 ziska Out minister in pey 18 milyon 436 mil 811 roupi ki fer en total 24 milyon 168 mil 422 roupi larzan ki in pey diferan group dimoun ki’n travay lo frontline avek Covid-19. Me depi Zen sa lannen bokou in aret travay e selman bann dimoun ki vreman pe travay dan riske e direkteman avek bann dimoun enfekte dan sant izolasyon, ek sant karantenn e bann ki al sers e transport bann pasyan enfekte ki ankor pe ganny sa bann allowances, Minis Vidot in eksplik Lasanble.\nI ti donn sa bann detay letan i ti pe reponn en kestyon par MNA pour Port Glaud, Egbert Aglae, ki ti anvi konnen ki bann kad travayer lasante ki ansemoman pe resevwar en Covid allowance e konbyen sa pe kout pei ziska prezan.\nMinis ti osi donn detay lo sa bann diferan allowances e konbyen sa bann dimoun ti pe gannyen parmi lezot detay.\nLo son kote Dokter Louange ti fer resorti ki sa larzan ti sorti dan bidze Lazans Swen Lasante pour wages and salaries.


Eski Wavel Ramkalawan i ankor en pret?\nBokou dimoun pe demann sa kestyon ozordi letan zot war ki Lasanble Nasyonal anba lidership Wavel Ramkalawan pe met dimoun dan sagrinasyon e lapenn, pe anmenn plis divizyon olye linite, e pe retourn dan lepase pour kree plis vanzans.\nLarogans ek viktimizasyon, laenn ek vanzans par sa mazorite LDS anba lidership Wavel Ramkalawan i fors dimoun demande si i ankor en pret.\nRol e responsabilite en pret se koste dimoun ansanm anba banyer linite e lape. Kan eski lepep Seselwa in antann Ramkalawan propaz sa mesaz linite e lape dan son travay dan Lasanble e dan son rol koman Lider Lopozisyon pandan sa 2 an?\nOkontrer olye koste nou pep ansanm anba sa koabitasyon pour nou travers sa peryod inik pour nou pei, pour ki nou kapab ariv a en moman pli stab e mwen riske, i oule anmenn mosyon ek kestyon ki pou kree konfizyon e menm divizyon.\nI servi en mosyon pour li montre son lanbisyon dezespere e degoutan pour li esey vin Prezidan pei. I’n fel pour 6 fwa e i pe donn lenpresyon ki son 7enn fwa i pou reisi. Me se sa ki anmenn lafreyer pour nou pep. Pa ki Ramkalawan pou ganny elekte, me kwa ki LDS pou fer dan dezesperasyon pour zot mont State House?\nTou Seselwa i konnen ki latmosfer i annan dan pei letan eleksyon. Akoz ki en pret olye ankouraz Seselwa pour viv dan lape e kontribye son par koman en politisyen ver progre sa pei, i oule demann eleksyon?\nKi degre anvi vin Prezidan ki i anvi vini, ki i oule fors lanatir?\nNou’n deza demande e nou repete, kwa ki fer Ramkalwan konfidan dan son lekor ki i merit vin Prezidan Sesel? Eski i krwar ki li i annan sa kalite pour dirize? Ki in deza fer pour Sesel e Seselwa ki prouve ki i annan Sesel e Seselwa a ker?\nPour promouvwar larogans e pour tir rankin bann keksoz ki’n fini pase, pa bann kalite ki montre ki i kapab dirize. Pour esey enterfer dan biznes prive en sitwayen pa en kalite ki anmenn konfyans dan en dirizan.\nSa lotorite e dominer LDS anba lidership Ramkalawan, pa donn lespwar nou pei ek nou pep. Sesel i tro pti pour li fer fas avek dirizan ki annan en leker rankinen. Sesel i tro frazil pour li reste divize.\nPetet in en leksperyans pour Sesel pas atraver sa koabitasyon akoz ennfwa pour tou i montre nou ki lopozisyon pa pou zanmen kapab diriz Sesel. Zot napa lwayote e senserite anver bann gran prensip ki gard en pep ansanm, e ki garanti progre.\nZot napa leksperyans e matirite. Zot formen zis pour partisip dan eleksyon. Zot partisipasyon dan eleksyon i selman en konpetisyon ek Parti Lepep. Zot napa en plan ki senser ki garanti lavenir Sesel e prosperite pep Seselwa. Sa 15 lo 10 in en loportinite pour elev lavi personnel en group dimoun anbisye dan lopozisyon.\nAlor Wavel Ramkalawan i merit les Prezidan Faure kontinyen travay dan Legzekitiv e li koman Lider Lopozisyon i merit redres son bord e diriz en group politisyen pour zot kapab fer sa ki pozitiv e dan lentere lepep.\nZot la akoz lepep. Zot reste serviter lepep. Si i pa anvi zwe sa rol pozitiv, alor reste trankil e kontinyen benefisye trankilman lo lasyer sa pep. Oswa i annan pour li demisyonnen koman Lider Lopozisyon.


Bann lekol ki ti partisip dan Moman Kreativite i ganny rekonpanse - Seychelles Nation\nBann lekol ki ti partisip dan Moman Kreativite i ganny rekonpanse | 07 November 2019\nSerten lekol gannyan pe repet zot performans pour bann envite kot seremoni donn pri yer (Portre : Thomas Meriton)\nPour mark lafen Festival Kreol, Minister Ledikasyon ek Resours Imen in rekonpans lekol ek etidyan ki ti partisip dan Moman Kreativite semenn pase.\nSeremoni prezantasyon pri ti deroul dan oditoryonm Lekol Formasyon bann Ansennyan (SITE) dan prezans Minis Ledikasyon ek Resours Imen, Jeanne Simeon; sekreter prensipal pour ledikasyon primer, segonder ek pti lanfans, Dr Odile Decommarmond; sekreter prensipal pour ledikasyon tersyer ek resours imen, Dr Linda Barallon.\nNorbert Dogley, responsab departman lar dan Minister Ledikasyon, ti dir ki an zeneral Moman Kreativite pour sa lannen in pas byen.\n“Nou travay avek bann kordinater dan lekol ki donn nou sa sipor,” Msye Dogley ti dir.\nMsye Dogley ti azoute ki tou le lannen bann nouvo talan e nouvo figir i ganny dekouver ki montre ki bann zenerasyon ki pe vini pe pran en gran lentere dan Festival Kreol ek kiltir kreol.\nDan konkour pyes teat lekol Perseverans primer ti sorti premye swivi par Mont Fleuri primer. Dan kategori segonder lekol Beau Vallon ti pran premye plas swivi par Plaisance segonder, e dan kategori pos-segonder Lenstiti Formasyon bann Ansennyan ti sorti premye swivi par Lakademi Letid Biznes Sesel (SBSA).\nDan konkour ladans premye pri ti al pour Anse Boileau primer swivi par La Rosière primer tandis ki pour segonder La Digue ti sorti premye swivi par Beau Vallon. Dan kategori pos-segonder Lakademi Tourizm Sesel (STA) ti sorti premye swivi par Lenstiti Nasyonal pour Lasante ek Letid Sosyal (NIHSS).\nDan konkour zistwar, Cascade primer ti ranport premye pri e Perseverance primer ti sorti dezyenm. Dan kategori segonder Plaisance ti rakle premye pri swivi par Beau Vallon e dan kategori pos-segonder Lekol Letid Avanse (Sals) ti ranport premye pri swivi par SBSA.\nDan konkour sanson Grand Anse Praslin primer ti ganny premye pri swivi par lekol Anse Aux Pins. Dan kategori segonder Plaisance ti ranport premye pri e Anse Royale ti sorti dezyenm e dan kategori pos-segonder SITE ti ranport premye pri swivi par SBSA.\nTi osi annan en pri spesyal pour bann etidyan ki ti meyer dan zot group e sa pri ti al pour Xenia Larue sorti Mont Fleuri primer e Jahim Pierre sorti lekol Perseverance primer, Rhy-Anne Vel e Marius Lafleur sorti Beau Vallon segonder, Kelly Mathiot sorti lekol biznes e Christopher Battin sorti SITE.\nPri pour meyer lekol ti osi ganny donnen. Dan kategori primer lekol Perseverance ti sorti premye swivi par lekol Mont Fleuri ; dan kategori segonder lekol Beau Vallon ek Plaisance ti partaz premye pri e dan kategori pos-segonder SITE ti ranport premye pri e SBSA ti sorti dezyenm. Sak gannyen ti ranport en pri larzan.\nChristopher Battin, ki ti ranport pri pour meyer akter, ti dir ki zot in konmans prepar zot performans depi vakans Out. I ti azoute ki tou zanfan ti met en gran zefor e ozordi zot in kapab reisi ganny pri pour meyer lekol pos-segonder.


Ed ou fer fas avek problenm—Dey e maladi kronik\nLIR AN Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Bicol Bislama Boulou Bulgarian Cambodian Catalan Cebuano Chichewa Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Cinyanja Croatian Czech Dangme Danish Drehu Dutch English Estonian Ewe Fijian Finnish Fon French Ga Georgian German Greek Greenlandic Guarani Gun Haitian Creole Hausa Hebrew Herero Hiligaynon Hindi Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kimbundu Kinyarwanda Kirghiz Kirundi Kisonge Kongo Korean Kreol Seselwa Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mapudungun Marshallese Mauritian Creole Mazatec (Huautla) Mbunda Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Ndebele Ndebele (Zimbabwe) Ndonga Nepali Ngangela Nias Niuean Norwegian Nzema Oromo Otetela Pangasinan Papiamento (Aruba) Papiamento (Curaçao) Persian Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Tetun Dili Thai Tigrinya Tiv Tok Pisin Tongan Totonac Tshwa Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nI annan problenm ki pour le moman pa kapab ganny rezourd oubyen evite. Par egzanp, i kapab ki ou’n perdi en dimoun ki ou ti kontan dan lanmor oubyen ou pe fer fas avek en maladi kronik. Dan sa ka, ou napa swa ki rod bann fason pour fer fas avek ou douler. Eski Labib i kapab ed ou fer fas avek en sityasyon difisil koumsa?\nRose i dir: “Mon annan en maladi ki toultan fer mwan ganny douler for. Sa ti fer mon lavi difisil.” En keksoz ki ti pli fatig li se ki i pa ti kapab reste konsantre lo son letid Labib ek son aktivite spirityel. Me sa parol ki Zezi ti dir dan Matye 19:26 ti ed li. Sa verse i dir: “Pour Bondye, tou keksoz i posib.” Rose ti aprann ki i annan plizyer fason pour etidye. Vi ki i ti dan douler, par ler i ti preski enposib pour li lir. Alor i ti konmans ekout bann lanrezistreman odyo lo Labib ek bann piblikasyon baze lo Labib. * I dir: “Si ti napa sa bann lanrezistreman odyo, mon pa konnen ki mannyer mon ti pou gard mon lanmitye avek Zeova for.”\nLer Rose i dekouraze akoz i pa kapab fer sa ki i ti abitye fer avan, i trouv rekonfor dan sa ki 2 Korentyen 8:12 i dir: “Si zot pare pour donnen, sa i byen devan Bondye akoz i ekspekte ki en dimoun i donn dapre sa ki i annan, pa dapre sa ki i napa.” Sa bann parol i fer Rose rapel ki Bondye i pran plezir dan sa ki i fer parski i fer tou sa ki i kapab dapre son abilite.\nDelphine ki nou’n koz lo la pli boner i rapel: “Apre ki mon fiy 18 an ti mor, sa douler ti sitan for ki mon pa ti krwar ki mon ti pou kapab kontinyen viv. Tou keksoz ti sanze.” Me i ti trouv rekonfor dan sa parol ki dan Psonm 94:19 kot sa psalmis i dir avek Bondye: “Ler mon leker i ranpli avek traka, ou vin rekonfort mwan.” Delphine i dir: “Mon ti priy Zeova pour ed mwan trouv bann keksoz pour fer ki ti pou ed mwan kalme sa douler.”\nI ti reste okipe dan travay volonter. Avek letan, i ti konpar son lekor avek kreyon kouler ki bann zanfan i servi. Menm si sa bann kreyon i kase, zot ankor kapab ganny servi pour penn avek. Pareyman, menm si i ti santi konmsi i ti parey sa kreyon, i ti aprann ki i ti ankor kapab ed lezot. I dir: “En sel kou mon ti vwar ki ler mon ti servi bann prensip Labib ek bann rezonnman sorti dan Labib pour rekonfort mon bann etidyan, sa ti fason ki Zeova ti pe soulaz e rekonfort mwan.” I ti fer en lalis bann dimoun dan Labib ki ti dan dey pour en pe letan. Delphine ti dir: “Mon ti vwar ki zot tou zot ti bann dimoun ki ti kontan priye.” I ti osi aprann ki “ou pa pou zanmen ganny en solisyon si ou pa ouver Labib.”\nLer Delphine ti etidye Labib, i ti osi aprann ki nou devret konsantre lo lavenir me non pa lo lepase. Sa lespwar ki ganny mansyonnen dan Akt 24:15 i rekonfort li, parski i dir: “Dimoun bon konman move pou resisite.” Eski i vreman asire ki Zeova pou resisit son fiy? Annou les Delphine reponn: “I konmsi mon pe vwar mon fiy dan lavenir. Mon’n fini konnen ki nou pou zwenn sa zour ki Bondye pour resisit bann dimoun. Mon pe vwar nou ansanm dan nou zarden e mon ankor kontan li zis parey ler i ti fek ne.”\n^ par. 4 Bokou sa bann lanrezistreman odyo i disponib lo jw.org an Angle.\nLabib i kapab ed ou ganny rekonfor menm dan bann moman pli difisil\nKI MANNYER BONDYE I KAPAB ED NOU?\nSa ki Labib i dir i kler. Labib i dir: “[Zeova] i pre avek tou dimoun ki apel li; tou dimoun ki apel li avek senserite. I realiz dezir tou dimoun ki annan respe pour li. I osi ekout zot kan zot apel son sekour e i sov zot.” (Psonm 145:18, 19) Pa sa i tousan! Me ki mannyer Bondye pou reponn lapriyer bann dimoun ki senserman rod son gidans?\nI DONN NOU LAFORS:\nParfwa problenm i kapab dekouraz e diminyen nou lafors, ki swa fizik, emosyonnel e spirityel. (Proverb 24:10) Me Zeova “i donn lafors sa enn ki fatige, e kouraz sa enn ki’n randi.” (Izai 40:29) Zapot Pol ti pas atraver bokou problenm e i ti dir: “Parski dan tou sirkonstans, mon annan lafors gras a sa enn ki donn mwan son pwisans.” (Filipyen 4:13) Pol ti ganny lafors avek lespri sen Bondye. Ou osi ou kapab demann Bondye pour donn ou lespri sen.—Lik 11:13.\nI DONN NOU LASAZES:\nMe ki ou pou fer si ou bezwen led pour konpran e aplik konsey Labib? Disip Zak ti dir: “Si enn parmi zot i mank lasazes, i devret kontinyen demann Bondye e i pou gannyen, parski Bondye i donn tou dimoun avek zenerozite san fer okenn repros.” (Zak 1:5) Ou kapab azir an armoni avek ou lapriyer par lir Labib e aplik son bann lansennyman. (Zak 1:23-25) Anmezir ki ou fer sa, ou pou vwar ki mannyer bann konsey Labib i saz.\nI DONN NOU LAPE LESPRI:\nMenm si ou enkyet, Zeova i kapab ed ou pour santi ou kalm. Son Parol Labib i dir: “Pa bezwen trakas pour nanryen, me dan tou sirkonstans, fer Bondye konn zot bann demann dan lapriyer ek siplikasyon ensi ki remersiman e ki lape Bondye ki depas tou sa ki nou kapab konpran i protez zot leker ek lespri par Kris Zezi.” (Filipyen 4:6, 7) Akoz ou pa demann Zeova pour donn ou lape lespri?\nMe, si ou problenm pa kapab ganny rezourd vitman? Pa bezwen krwar ki Bondye in abandonn ou. Menm si ou problenm i kontinyen persiste, Bondye i kapab donn ou sa kouraz ek lafors pour andire. (1 Korentyen 10:13) Labib i osi promet ki en zour i pou annan en solisyon permanan pour nou bann problenm.\nEski i mal pour dan dey?\nMe si lezot i santi ki ou pe reakte an tro akoz en dimoun ki ou kontan in mor?


Leta La Nasyon - 14 Fevriye 2017, par Prezidan Danny Faure\nLider Zafer Gouvernman,\nSer Manm Onorab Lasanble Nasyonal\nMon ti donn Lasanble Nasyonal mon parol le 18 Oktob ki nou pou travay ansanm. Pour benefis pep Seselwa e Sesel, wi, nou pe travay ansanm. Ozordi, en lot latmosfer pe rennye dan pei. Ansanm, nou pe reisir anmenn en nouvo lespri travay. Enn kot I annan dyalog, kot I annan konversasyon, enn kot i annan konsiltasyon. E pli enportan, enn ki baze lo respe mityel. Kot I annan respe mityel e kot I annan konfyans, pei pou bouz an avan.\nOzordi mon remersye zot, Onorab Lasanble Nasyonal, pou sa travay ki nou'n konmans fer ansanm dan lentere pep Seselwa.\nMon remersye Pep Seselwa pou konpran travay ki nou pe fer ansanm pou Sesel e byennet nou Nasyon.\nPrezidan Lakour Dapel,\nAvan nou kapab konpran ki leta nou nasyon, I enportan pou nou konpran leta nou fanmiy, nou kominote, nou sosyete, e nou demokrasi.\nAnnou konmans avek nou fanmiy. Ozordi, nou fanmiy pe rankontre plizyer problenm sosyal ki direkteman liye avek problenm lakaz e osi bann malez sosyal.\nLafanmiy I form sa fondasyon nou sosyete e fodre nou retourn ver lafanmiy pou adres sa defi ki nou annan. Nou bezwen retourn lo bann valer moral e spirityel byen boner pour ki nou bann zanfan I annan en fondasyon bokou pli solid.\nSolisyon se en sanzman radikal dan lapros. Enn ki rekonnet ki nou bezwen anmenn de lalit – enn pou redwir lakantite drog ki antre dan pei; e enn pou redwir demann pou konsomasyon drog dan pei.\nAn linny avek sa, nou pou adopte en nouvo stratezi ki reflekte:\na. Akseptasyon ki adiksyon I en problenm lasante piblik\nd. ogmantasyon dan kapasite reabilitasyon e tretman\ne. en pli gran rol pou progranm prevansyon\nf. en logmantasyon dan resours an ver prevansyon e anver reabilitasyon; e finalman\nNouvo sekreter deta, Dr. Patrick Herminie, pou donn plis detay lo sa demen, le 15 Fevriye.\nAn sa ki konsern NDEA, sa lazans pou ganny reformen e transformen apartir le premye Mars, pou reflekte sa nouvo stratezi.\nMsye Speaker, se bann kondisyon sosyal e materyel ki pa ganny adrese a tan e dan en fason sistematik, ki anmenn en poursantaz kous nou popilasyon pou viv dan en leta ki nou apel lapovrete. Sa se en fe. I en realite. Nou annan progranm e zouti ozordi a nou dispozisyon pou nou ranvers sa bann kondisyon sosyal e materyel. Progranm ki reflekte en sistenm proteksyon sosyal baze lo 4 pilye – lasante primer iniversel, ledikasyon iniversel, en lazans pour proteksyon sosyal, e sistenm sekirite sosyal iniversel.\nDepi ler ki sa zanfan in ne lopital nou annan lenformasyon lo sa zanfan e son paran. Letan sa zanfan I al lekol, nou annan lenformasyon lo sa zanfan e paran atraver lekol. Nou annan en sistenm lasante primer ki pros avek popilasyon. A traver sistenm Home Care nou annan akse avek bann dimoun ki aze. Atraver Lazans Proteksyon Sosyal nou annan lenformasyon lo kategori sitwayen ki pe ganny lasistans.\nI vedir nou annan en sistenm ki kouver tou kategori dimoun. Sa ki nou bezwen fer se kordonn nou bann aksyon pou fer sir ki nou annan polisi e stratezi an plas ki koeran, e se pour sela ki nou annan en Sekreter Deta, Mr. Dick Esparon, ki annan sa rol spesifik pou fer sa kordinasyon, e met an plas en plan e en progranm ki target bann fanmiy avek bi elimin lapovrete e fer sir ki okenn nou sitwayen pa ganny kit deryer. Gouvernman pou met a dispozisyon resours neseser pou akonpliy sa misyon.\nMsye Speaker, logmantasyon dan konsonmasyon lalkol I en lot problenm reel ozordi ki li osi pe afekte nou bann fanmiy. Kalite lalkol ki pe ganny konsonmen pe afekte lasante nou sitwayen. Nou zanfan pe ganny akse avek lalkol tro fasilman.\nMon kwar ki Lasanble Nasyonal I merit fer en deba fran lo sa size, e fer serten rekomandasyon konkret. Moman in arive pou nou depolitiz sa problenm.\nSa zenerasyon ki pe monte I bezwen grandir dan en lanvironnman kot lalkol pa ann abondans, e kot drog pa en tantasyon. Sa bann problenm pa pou ganny rezourd di zour o lannmen, me si vreman nou anvi en Sesel kot nou lafors travayer I enn ki an bonn sante e prodiktif, nou bezwen ansanm, dan en fason kolektif, anmenn sa konba kont sa de fleo sosyal ki pe ronz striktir de baz nou sosyete ozordi.\nI en konba ki zist. I en konba ki difisil. I en konba ki vo lapenn. Me, pli enportan ankor, i en konba ki neseser pou nou fer ansanm, pour Sesel.\nMsye Speaker, ozordi, malgre tou, en gran nonm fanmiy in sirmont bann defi sosyal e zot in gard zot zanfan entakt. Zot merit vinn en lenspirasyon pou nou bann zenn paran, e zenn fanmiy ki pe monte ozordi.\nMsye Speaker, mon ti a kontan enform Lasanble Nasyonal ki apre ki monn ekout zot e diskisyon ki monn annan avek sosyete sivil e SIFCO, monn deside ki apartir le 15 mars pou annan en nouvo minister apele Minister pou Zafer Lafanmiy.\nMsye Speaker, en lot difikilte pou nou bann fanmiy ozordi, se problenm lakaz. Sa I en vre problenm. Malgre ki nou'n fer bokou, I reste en problenm mazer. La plipar let ki mon resevwar sorti kot nou bann sitwayen, I lo zot soufrans e sakrifis pou ganny en landrwa ki zot kapab apel se zot. Mon menm resevwar let sorti kot zanfan ki dekri sitiyasyon deplorab ki zot fanmir I reste e viv ladan.\nLapros ki nou bezwen pran I bezwen enn ki reflekte grander sa latas ki nou annan. I annan serten prensip ki nou bezwen swiv.\nPremyerman, sak fanmiy I merit ganny asiste dapre son vre bezwen, e sak fanmiy I merit kontribye dapre son mwayen. Sa I bezwen reste en lareg ki nou pa devret zanmen kase. Resours I limite, e pour sa rezon, Gouvernman I bezwen fer sir ki dimoun I kontribye dan en fason apropriye pour ki plis fanmiy I kapab ganny asiste.\na. I annan fanmiy ki pa pou kapab peye pou mentenir son landrwa lo li menm.\nb. I annan fanmiy ki kapab peye pou mentenir en landrwa, me pa pou kapab aste ou konstrir en landrwa lo li menm.\nc. I annan fanmiy ki kapab peye pou konstriksyon, e mentenir en landrwa lo li menm, me pa pou kapab aste en morso later lo li menm.\nd. I annan fanmiy ki kapab aste en morso later, konstrir en lakaz, e mentenir sa landrwa.\ne. I annan koup ki napa zanfan ozordi, me zot osi zot bezwen zot landrwa.\nTrwazyenmman, finansman pou sa sekter pou sorti dan diferan sours.\na. Parey tou le lannen, nou annan finansman ki pou sorti direkteman dan bidze Gouvernman – ki pou konsantre lo konstriksyon lakaz.\nb. Parey in deza ganny anonse nou annan en lagreman avek Fon Pansyon kot nou pou pret SR 150 milyon ki pou al ver sekter lakaz.\nc. Nou pou travay plis avek bann labank pou fer finansman lakaz en pe pli aksesib pou bann fanmiy. Nou'n ariv lo en lagreman avek bann labank ki omwen SR 200 milyon pou ganny mete dan en fon spesyal sa lannen.\nd. Nou oule ki bann lantrepriz piblik I osi zwe en rol pou akseler nou progranm konstriksyon lakaz. Se pour sela ki aparti le 1er Zanvye 2018, kontribisyon CSR sa bann lantrepriz pou al anver sa sekter. Sa pou reste an plas pour sa prosen 5 an.\ne. Nou pou osi travay lo en Partenarya Sekter Piblik Prive pou ogmant stok lakaz dan pei.\nKatriyenmman, mekanizm pou kler, e kriter pou kalifye pou sak mekanizm pou osi kler. Sa I a permet dimoun pou planifye zot lekor dan en fason apropriye. Le 10 mars, Minis pour Labitat, Msye. Charles Bastienne, pou donn plis detay.\nMsye Speaker, avek resours finansyel ki nou'n mobilize nou pou adres sa trwa housing estate swivan, prenan kont leta ki zot ladan I fer zot vinn priyorite pou Gouvernman. Sa i:\ni. Foret Noire - Port Glaud;\nLo nouvo zil Aurore nou pou konstrir lakaz. Nou pou mont pli o ki lo Perseverance, en fason ki nou kapab optimiz later e ogmant lakantite fanmiy ki benefisye. An tou nou anvizaze annan plis ki 1,500 lakaz lo sa zil, me dabor nou bezwen enstal lenfrastriktir pou kapab siport sa bann lakaz – an term delo, elektrisite, desarz, e lezot.\nFinalman, I annan en pratik ki aparti ozordi pe arete – e sa se pou demann nou bann sitwayen ki pe rod en bout later pou zot al idantifye sa later zot menm.\nMsye Speaker, aplikan pou bezwen prezant zot bann lenformasyon, e dapre kriter, I pou posib idantifye ki mekanizm ki pli apropriye pou zot. E si sa fanmiy I enterese dan sa mekanizm, I pou ganny anrezistre.\nSe sa lespwar ki nou pe donn tou nou bann sitwayen ki pandan plizyer lannen pe pey zot kontribisyon, kin fer en laplikasyon, e ki pe esper zot rev vinn vre. Mon konnen ki zot inn annan bokou pasyans tou sa letan. Mon konpran zot.\nMsye Speaker, sistenm ledikasyon ki nou annan ozordi I bezwen reflekte sa nouvo lekonomi. I bezwen reflekte bann nouvo konpetans e skills ki sekter prive e sekter piblik I bezwen. I osi bezwen reflekte nouvo skills ki permet nou bann sitwayen fer fas avek nouvo legzisans lavi de no zour. Sa I en demann ki lasanm komers e lendistri e sekter tourizm in met devan mwan.\nMinister Ledikasyon pe pran bann mezir neseser pou re-oryant nou sistenm ledikasyon e sa pou nesesit en konsiltasyon pli larz avek paran e anseynan. Nou ekspekte ki bann mezir konkret I a ganny adopte an Out sa lannen.\nMsye Speaker, Minister Ledikasyon I annan bann defi reel. Apre plis ki 25 an, laplipar son bann lenfrastriktir in vye. Lefe ki pei in devlop telman vit, nouvo loportinite in ganny kree dan lezot sekter ekonomik e bokou ansenyan in osi bouze. Problenm sosyal sorti kot lakour e sosyete in debord dan lekol. E dan laklas ansenyan pe fer fas avek problenm disiplinn. Par konsekans nou'n vwar en bes dan nivo rezilta nasyonal. Se sa defi reel minister ledikasyon ozordi.\nNou rekonnet ki noun fer en fot kot formasyon nou bann ansenyan I konsernen avek fermtir NIE en pe lannen pase. Sa in kontribye pou annan mankman ansenyan Seselwa dan lekol primer ozordi. Formasyon pour anseynan I reste en defi e en priyorite.\nMon annan en mesaz spesyal pou bann etidyan. Sezi sa loportinite pou aprann. Aprann, aprann, e aprann. Zefors ki ou mete dan ou letid ozordi pou annan en gran lenpakt lo ou demen e ou kontribisyon anver nou sosyete.\nMsye Speaker, an 2012, Gouvernman ti entrodwir laptop scheme pou bann etidyan post segonder. An 2015, nou ti entrodwir sa scheme pou bann etidyan depi S4. Apartir dezyenm trimes, nou pou fer sa scheme aplikab pou etidyan depi S1.\nEn etidyan ki benefisye atraver sa skim dan segonder, pou kapab benefisye avek en lot laptop ankor dan 5 an.\nPou ed bann ansenyan e etidyan osi ganny aske avek lenformatik, nou pou entrodwir WiFi dan bann lekol konmansman trwazyenm term.\nMalgre en bes dan rezilta dan sa bann dernyen lannen, mon konnen ki nou bann ansenyan I donn bokou. Zot lanvironnman I pa enn fasil, e mon anvi remersye zot pou sa gro zefors zot pe mete dan zot vokasyon konman anseynan.\nI annan en laspe kot mon kwar ki sakenn de nou I kapab ede. Sa se disiplinn. Mon lans en lapel ozordi pou tou bann partner; lekol, paran, kominote, pou zwenn ansanm pou nou re-anmenn disiplinn dan lekol.\nMsye Speaker, ozordi nou annan kriter ki etablir ki mannyer etidyan I kalifye pou en labours pou letid liniversiter. Avek nouvo polisi lo latransparans, Gouvernman pou propoz en proze de lwa ki pou donn sa polisi son lankadreman legal.\nApartir sa lannen, nou pou osi met an plas en sistenm ki asire ki sa 5 meyer etidyan dan sak bann lenstitisyon pos segonder I ganny ofer en loportinite pou fer zot letid avanse. Sa pou konmans aplik pou bann etidyan kin fini zot pos segonder an Desanm 2016.\nSa I kapab atraver en lenstitisyon edikasyonnel a letranze, ou en plasman dan en lakonpanyen – lokal ou a letranze – kot sa etidyan a ganny sa "exposure" parey nou dir, e leksperyans enportan, pou ed li ler I zwenn lemonn travay.\nEn lekonomi I bezwen travayer dan tou sekter, e I bezwen bon travayer dan tou sa bann sekter. Sa linisyativ, ki pou ganny finanse par gouvernman, I en zefors pou demontre ki nou valoriz tou metye ki swa akademik, teknik, vokasyonnel ou lezot ankor. En fason ki sa etidyan Lekol Lagrikiltir ou Lekol Lar I osi ganny ekspoze a bann fason pou vinn pli prodiktif e konpetitiv. Tou travay I enportan. Tou travay i annan valer.\nMsye Speaker, lavenir Sesel I osi depan lo kalite sipor ki nou bann pti e mwayen lantrepriz I gannyen. Noun deza fer bokou dan sa domenn e nou anvi fer plis ankor. Se pour sela ki Minister Finans pour reorganiz SBFA pour ki I kontinyen zwe son rol selon son manda.\nTou bann nouvo pti biznes ki atenn kriter pou benefisye avek en konmansman SR 25,000 e nou'n ganny lagreman pou bann labank komersyal, finans balans zot aktivite. Minis Finans, Dr. Peter Larose, pou donn detay lo sa le 17 Fevriye.\nMsye Speaker, swivan konsiltasyon ki nou'n fer lo lalwa lanplwa, Gouvernman pou propoz en nouvo lalwa konpreansif ki a permet en lanvironnman travay ki pou dan lentere travayer osi byen ki anplwayer. Dan sa nouvo klima ekonomik bann polisi ek pratik I bezwen enn ki ranforsi nou rol koman fasilitater e regilater.\nMsye Speaker, ozordi, nou sitwayen pe viv pli lontan. 74 an an mwayenn. Dan ankor 3 ou 4 an nou pou annan plis ki 10% nou popilasyon ki pou par lao 63 an. I pou premye fwa ki nou poursantaz dimoun aze I sot 10% nou popilasyon. Sa I en sanzman demografik ki merit en refleksyon nasyonal e en preparasyon an term polisi e stratezi lo soutenabilite.\nMsye Speaker, en nouvo polisi se ki anplwayer pa pou bezwen demann permisyon si I anvi gard en travayer kin ganny 63 an. Zot pou kapab gard sa travayer ziska laz 65 an.\nLaz retret I reste 63 an e si ou pe kontinyen dan lanplwa, ou pou ganny ou saler osi byen ki ou sekirite sosyal.\nMsye Speaker, Minister pour Labita pou idantifye e met a dispozisyon, kat morso later dan diferan rezyon enkli enn lo Praslin kot sekter prive pou ganny envite pou fer lakaz pou bann dimoun aze. Nou pe ankouraz sekter prive pou zwe en rol dan sa sekter.\nMsye Speaker, pou bann sitwayen aze ki anvi pran en loan avek labank komersyal pou reparasyon zot lakaz – e ki ozordi zot war zot dan difikilte – Gouvernman atraver Minister Finans, pou garanti sa loan, parey I le ka avek HFC, a en sonm maksimonm SR 75,000. Sa pou vinn an fors apartir le 15 Avril.\nAnnou donn nou bann sitwayen aze lafeksyon e swen partou kot zot ete. Annou tret zot avek dignite, konpasyon, ek lanmour. Annou mazinen ki si pa ti zot nou pa ti pou la ozordi.\nMsye Speaker, pou en popilasyon mwens ki 95,000, mon war li alarman ki an 2015 ti annan plis ki 340,000 konsiltasyon. Si nou kontinyen avek sa patern e sa larout, pei pa pou kapab soutenir nou sistenm lasante. Moman in arive pou nou fer en sanzman fondamantal dan nou stil lavi. Nou bezwen vinn pli konsyan kwa ki nou konsonmen. Nou bezwen plis lenformasyon e plis ledikasyon. Nou bezwen ankouraz plis legzersis fizik. E nou bezwen fer plis prevansyon.\nSe pour sela ki gouvernman pe fer li mandatwar ki apartir sa lannen tou etidyan ki antre dan S1 pou pas atraver en National Screening Program. E avan I fini son dernyen lanen ledikasyon obligatwar, ki S5, I ava fer en lot screening. Tou sala I a ed minister avek son progranm prevansyon.\nMinister pou kontinyen oryant servis o nivo distrik an ver prevansyon, e kontinyen amelyor kondisyon dan lekel sa bann servis pe ganny donnen.\nMsye Speaker, antretan ki Minister Lasante I travay ver en sistenm lenformatik konpreansif pour lasante, sa Minister pou entrodwir en mekanizm avan lafen 2017 ki permet en pasyan ki annan en maladi kronik kapab ganny son medikaman dan nenport klinik ou sant rezyonal. Par egzanp, en pasyan dyabet ki travay Victoria, olye al dan son sant rezyonal Anse Boileau I kapab ganny son pilil dyabet Lopital Victoria oubyen Sant Lasante English River si sa I pli konvenab pour li. Nou bi se fer keksoz pli fasil e pli konvenyan pou nou bann sitwayen.\nMsye Speaker, ozordi nou annan en progranm kot nou anvoy nou bann Seselwa trete a letranze. An linny avek nou polisi lo transparans, nou pou propoz en proze de lwa ki pou donn sa polisi son lankadreman legal.\nMsye Speaker, mon oule remersye nou bann dokter, ners, e tou lezot travayer lasante pou zot travay dir e devouman anver nou sistenm lasante.\nMsye Speaker, pou en sosyete parey Sesel kontinyen devlop son sekter sosyal, prenan kont bann defi ki monn mansyonnen, I enportan ki nou reflesir tre byen lo soutenabilite nou bann progranm. E se pour sela ki nou bezwen kontinyen devlop nou lekonomi, fer li bokou pli solid ki I ete, pli diversifye, pli efikas, e pli performan avek bi soutenir sa devlopman sosyal.\nMsye Speaker, Gouvernman pou konmans en prosesis konsiltasyon nasyonal lo Nouvo Plan Devlopman Nasyonal pandan mwan Avril sa lannen. Sa pou ganny dirize par Departman Planifikasyon Ekonomik. Mon envit tou bann sekter pou partisip aktivman. I pou en loportinite pou ansanm vwar kot nou'n arive, e ki manyer nou kapab optimiz bann sekter tradisyonel tel ki lagrikiltir e lapes, e vwar bann lezot sekter ki pou zwe en rol kle dan nou fitir.\nMsye Speaker, lannen prosenn pou fer egzakteman dizan depi ki Sesel ti konmans enplimant son progranm makro ekonomik. Sa ki kler se ki ansanm nou'n reisir met en lankadreman makro-ekonomik solid kin permet nou ariv kot nou ete ozordi. Nou annan en bon baz pou lans nou dan sa prosen deseni an term devlopman ekonomik e finansyel.\nMsye Speaker, Bidze nasyonal I ankor anba diskisyon. I annan en mezir ki gouvernman tin anonse ki konsern lenplimantasyon konpreansiv Progressive Income Tax aparti le premye Zilyet sa lannen. Mon ti a kontan enform nou Lasanble Nasyonal ki an vi plis preparasyon I bezwen ganny fer avan lentrodiksyon sa nouvo taks, Gouvernman in deside enplimant Progressive Income Tax apartir le premye Zanvye 2018.\nMsye Speaker, parey ti deza anonse Gouvernman pe kontiny son zefor pou fer desann pri lavi. Dan son zefors pou fer desann pri lavi gouvernman pe reviz lalis komodite lo lekel pou napa VAT. Mon ti a kontan enform Lasanble Nasyonal ki lalis revize, ki enkli nouvo prodwi pou ganny pibliye apartir le premye Mars sa lannen.\nLabank santral pou osi etablir en sistenm ki fer li pli fasil e pli vit pou bann tranzaksyon lo kart banker lokal ganny pase. Avek itilizasyon sa teknolozi isi Sesel, prosedir peyman dan laboutik pou vinn pli vit, e pli enportan, I pou vinn pli bon marse, ki an rezilta ava ede kree en bes dan pri lavi.\nLo kote moneter e nou lenfrastriktir finansyel, labank santral in anmas plis ki de tyer nou bann vye biye e konyn ki ti an sirkilasyon. Dernyen zour pour sirkilasyon sa bann vye biye e konyn i le 30 Zen 2017.\nMsye Speaker, nou bezwen osi fer sir ki nou lenfrastriktir I ganny adrese. Lenfrastriktir I enportan pour krwasans en lekonomi.\nI annan serten proze ki nou bezwen konmanse pou ki pei I kapab kontinyen lo sa semen devlopman. Sa se bann gro proze ki pran de trwa lannen pou enplimante. Sa bann proze I konm swivan:\na. Agrandisman Por. Parey in ganny mansyonnen avan, Por I bezwen ganny agrandir avek bi fasilit komers.\nb. Konblaz. Sa I avek bi kree plis later pou permet aktivite ekonomik dan le fitir.\nc. Dezyenm Kab Soumaren. Lakantite lenformasyon, oubyen sa ki nou apel "data" ki nou pe konsonmen ozordi I tre tre o. Depi 2012, letan nou premye kab soumaren ti antre an servis, nou konsomasyon in mont plis ki 420%. Avek sa logmantasyon dan konsomasyon I neseser ki nou enstal en dezyenm kab pou donn en larout alternativ an ka en aksidan. Sa se en desizyon stratezik. Sa dezyenm kab pou osi anmenn potansyel komersyal.\nd. Finalman, en lot proze ki kapab vreman akseler nou krwasans se en konsept "Tunnel". En "Tunnel" ki kapab konnekte, nou de lakot. Enn ki konnekte Cascade avek Grand Anse Mahe, e enn ki konnekte Beau Vallon avek English River. Gouvernman pou fer en letid lo son fezabilite e son kou an 2017. Legzistans tunnel pou annan plizyer benefis;\ni. I pou fer ki later lagrikiltir dan Was Mahe pou efektivman ganny anmenen pli pros avek landrwa kot lamazorite komers I ganny deroule. Sa pou ede redwir kou bann prodwi e fer zot vinn pli konpetitiv.\nii. I redwir lakantite letan e karbiran ki i pran pou dimoun deplase. Sa I fasilit mouvman e fer li pli atiran pou dimoun travay dan diferan distrik.\niii. I redwir bann kou pou transport elektrisite sorti Roche Caiman a tou bann lakaz dan was. Dan le fitir I menm kapab kreer loportinite pou transportasyon delo, vi ki bokou nou bann larivyer I sitiye dan Was pei.\niv. Avek antisipasyon krwasans popilasyon lo Perseverans ek Aurore, e akitivite dan rezyon nor, I pou neseser pou en sistenm transportasyon tre efikas ant sa de pwen, e en "tunnel" pou ede dan sa domenn.\ne. Nou bezwen anvizaz sa nouvo konsept konman en mwayen pou akseler nou bann devlopman dan bann lezot sekter. Si i fezab, I pou en bon keksoz pou Sesel.\nMsye Speaker, Minister Finans e Labank Santral pe travay lo bann posibilite pour kree loportinite pou sitwayen e bann lakonpannyen lokal envestir dan sa bann lenfrastriktir. Sa I a demokratiz par, ou "shares" dan sa bann lakonpannyen, e tou dimoun a kapab benefisye atraver sa bann proze.\nLer nou donn nou Seselwa sa loportinite pou envestir dan lenfrastrikir nou pei, demen, nou krwasans ekonomik nasyonal I ava anmenn benefis dan en fason pli direk pou bokou plis dimoun.\nMsye Speaker, la ki mon lo size bann par ki Seselwa I kapab annan dan lakonpannyen, mon oule anonse ki Gouvernman in deside ofer 49% par dan L'Union Estate a bann rezidan La Digue. Prosedir aste par pou ganny fer sa lannen.\nLo Mahe, gouvernman pou kree en lakonpanyen, 51% gouvernman e 49% prive, avek bi devlop en vilaz baze lo konsept soutenabilite e lenerzi renouvlab Cape Ternay. Prosedir aste par pou ganny fer sa lannen.\nLo Praslin, nou pou reviv Praslin Development Fund. Apartir le 1er Mars sa lannen, nou pou "ban" leksportasyon nwa Coco de Mer konman en matyer premyer. Gouvernman I anvi kree bann lendistri e valer azoute asosye avek Coco de Mer, e taks lo sa lendistri pou al direkteman dan Praslin Development Fund. Lenstiti Nasyonal pour Lasyans, Teknolozi ek Inovasyon pour zwe rol primordyal dan promosyon sa nouvo lendistri.\nMsye Speaker, en lot polisi ki nou ti a kontan anonse se ki nou pe ouver transportasyon aeryen ant Mahe, Praslin e bann zil pros pou okenn envestiser Seselwa.\nMsye Speaker, avek nouvo lanvironnman ekonomik dan pei, polisi gouvernman se pour permet akter Seselwa partisip dan aktivite ekonomik lo bann zil elwayen – dan bann domenn tel ki lagrikiltir ek lapes. Sa pou aplik osi pou transportasyon maritim e aeryen. Me, zestyon bann zil I reste responsabilite IDC.\nMsye Speaker, an 2015, Gouvernman ti entrodwir en moratorium lo bann gro lotel, ki vedir lotel ki annan 25 lasanm an montan, pou en peryod dez an. Gouvernman in deside prolonz sa moratorium ziska lafen lannen 2020.\nMinister Tourizm pou pibliy lalis tou proze ki ti ganny aprouve avan ki sa moratorium ti antre an fors. Sa pou ganny fer le 1er Mars.\nMsye Speaker, sa moratorium pa enkli bann pti letablisman ki annan 15 lasanm ou mwens. Sa kategori, pti lotel, I rezerve pou Seselwa e I reste ouver.\nMsye Speaker, labote nou lanvironnman se sa nou larises. Se sa nou lavenir. E se sa rezon prensipal ki de santenn de milye touris I kontinyen vinn vizit sa mervey ki nou apel pou nou. E san ki nou realize sakenn de nou, nou gardyen sa paradi, ki apel Sesel, isi ba lo later.\nLa ki mon lo size lanvironnman, I enportan pou mwan enform Lasanble Nasyonal ki monn zwenn avek reprezantan pour distrik Grand Anse Mahe Onorab Waven William, akonpannyen par Onorab Nicolas Prea e Onorab Bernard Georges pour problenm polisyon delo ki ti arive La-Misere.\nDan enn sa bann ka, Gouvernman ti annan tor ladan e mon formelman demann en leskiz a bann fanmiy ki ti ganny afekte. Lot ka, ki konsern karbiran ki ti koul dan lanvironnman, sete lafot en kontrakter. Mon senpatiz avek bann fanmiy kin ganny afekte e gouvernman pou fasilit sa prose pou ki nou annan en konklizyon dan sa zafer.\nMsye Speaker, akse avek lans par mann piblik I reste touzour en defi. Parey zot konnen lans i tonm dan domenn piblik anba lalwa, savedir I propriyete ki kapab ganny zwir par tou nou sitwayen. Me selman I annan plizyer sitiyasyon kot I annan propriyete prive ant bann lans ek semen piblik, alors akse par manm piblik avek lans I ganny severman restrikte, sirtou kan bann developman lo sa bann propriyete prive I fer ki landrwa kot piblik ti abitye servi i ganny afekte.\nLalwa I donn drwa pou piblik al lo lans me I pa kler lo ki fason piblik I pou bezwen egzers son dwa si en propriyeter prive ou gouvernman I restrikte son drwa par blok ouswar restrikte son akse avek lans piblik.\nSe pou sa rezon ki monn demann biro Atorni-Zeneral avek minister konsernen pou travay lo en proze de lwa ki a fer li mandatwar ki i annan en akse piblik sorti lo grann rout pou al lo tou lans dan Sesel. Sa I pou aplik pou bann propriyete prive ouswa gouvernman. Aktyel ou fitir.\nDan bann landrwa kot bann propriyeter in fini konstrir lo lans e sa bann striktir pe restrikte akse nou piblik pou zouwir sa lans, monn donn lenstriksyon Minister Labitat pou asire ki tou bann propiyeter I retir tou sa bann striktir avan lafen Zen sa lannen.\nMsye Speaker, Pei pe kontinyen progrese. Ansanm konman en Nasyson, nou pou travay pli dir pour sirmont nou bann defi. Lakle I ki sakenn de nou, nou annan sa respe e nou respekte lalwa siprenm nou pei e lalwa ki egziste. Konman sitwayen, kot nou santi nou drwa I ganny vyole, nou rod rekour a sistenm legal e lazistis. Lapolis I bezwen kontinyen vin pli profesyonnel e azir dan en dele pli kourt ler sitwayen I rod lasistans. Nou sistenm prevansyon, deteksyon e prosekisyon, tou sa la nou bezwen akseler zot efikasite e revwar nivo sipor ki zot resevwar. Dan sa konteks mon pe revwar manda FIU. En nouvo proze de lwa lo kreasyon en Lazans Lentelizans Nasyonal lo sekirite pou osi ganny prezante avek Lasanble Nasyonal an Me sa lannen.\nMsye Speaker, nou reform lo prizon pou kontinyen. I annan serten move pratik ki pe arive dan Prizon Montagne Posee ki fodre arete, e lotorite Prizon pou pran bann mezir apropriye pou adres sa.\nSwivan rapor sorti kot Lotorite Prizon e Minister Zafer Entern, e tou dernyenman rapor sorti kot Speaker Lasanble Nasyonal, Msye Patrick Pillay, Gouvernman in pran desizyon pou ferm Prizon ki lo zil Marie-Louise. Sa pou ganny fer avan lafen Septanm sa lannen.\nMsye Speaker, lannen prosenn, le 18 zen, lazournen nou konstitisyon, Sesel pou selebre 25 an laniverser nou Trwazyenm Repiblik. Le 18 Zen pou reste Lazournen Nou Konstitisyon. E le 30 zilyet lannen prosenn, Lasanble Nasyonal pou selebre 25 an son legzistans.\nApartir lannen prosenn, pa pou annan Sanpyona Atletik le 18 zen. Minister Ledikasyon a swazir en dat apropriye pou sa sanpyona, ki a form parti zot kalandriye skoler.\nMsye Speaker, nou ankor en zenn nasyon, e nou demokrasi pe kontinyen evolye, selon laspirasyon e dezir nou pep. Ozordi nou pe temwanny ansanm, sa koabitasyon ki egziste.\nLasanble Nasyonal I lavwa lepep Seselwa. Lasanble Nasyonal pe zwe son rol an linny ek son manda konstitisyonnel. I pe fer bann deba lo bann gran size ki konsern pep Seselwa e son lavenir. Lasanble Nasyonal pe osi egzamin bann aksyon ki gouvernman I pran. Ki se swa lo son depans larzan piblik, e lenpakt son polisi, stratezi, e progranm lo nou popilasyon.\nOkenn kritik konstriktiv ki pou amelyor sistenm gouvernman, nou ladministrasyon a pran bann mezir pou enplimante kot I posib, dan lentere lepep. Okenn propozisyon ki Lasanble Nasyonal I met devan ki pou amelyor sitiyasyon lavi lepep Seselwa, nou ladministrasyon pou azir lo la. E an retour, bann propozisyon proze de lwa ki Gouvernman I met devan Lasanble Nasyonal, I rol Lasanble Nasyonal pou fer sir ki nou annan en bon lalwa pou benefis pep Seselwa. E I mon swe ki Lasanble Nasyonal I azir lo la.\nMsye Speaker, mon ti a kontan eksprim sipor pou bann komite ki Lasanble Nasyonal in etablir e travay ki bann komite pe fer; an partikilye I annan nouvo komite lo Viktimizasyon, e lot lo Laverite e Rekonsiliyasyon Nasyonal. Mon ankor konvenki ozordi ki sel semen ver linite Nasyonal se atraver en dezir senser pour anmenn Rekonsilyasyon Nasyonal.\nMsye Speaker, Gouvernman pou soumet plizyer proze de lwa pou aprouvasyon Lasanble Nasyonal sa lannen, e parmi I annan bann lamannman dan nou Konstitisyon.\nMsye Speaker, nouvo proze de lwa lo akse a lenformasyon ki pou ganny soumet avek Lasanble Nasyonal tre byento pour anmenn en nouvo fason dan lekel gouvernman I met lenformasyon a dispozisyon piblik. E I pou osi siport travay e responsabilite ki medya dan Sesel in lite pou gannyen.\nMsye Speaker, demokrasi I osi konsern donn popilasyon en lavwa. Donn zot en lespas. Donn zot en striktir pour ki zot administre zot kominote. E lannen prosenn nou pou annan eleksyon pou Konsey Distrik.\nMsye Speaker, Sesel I bezwen bouz lo en lot letap kot devlopman kominoter I enn ki enklisif. Kot bann bezwen zabitan, sekter prive, e sosyete sivil dan distrik I ganny enkorpore. Zot tou zot travay ansanm. I vre ki sa dernyen de deseni plizyer lazans gouvernman in zwenn lo nivo distrik dan bann miting konsiltatif. Moman narive pou vwar nou kominote dan en lot perspektiv. Sa I ed gouvernman pou osi planifye pli byen pou asire ki nou annan en devlopman ekonomik lo nivo rezyonal ki balanse, distribye ase egalman, e kot napa distrik ki ganny kit deryer.\nMsye Speaker, apartir le 1er Zilyet sa lannen, nou pour entrodwir en "scheme" pou bann Lankadrer lo nivo nasyonal avek bi siport bann diferan klib ki ganny formen lo nivo distrik. Sa scheme pou ede donn en allowanns bann Lankadrer ki zwenn kriter. I pou vreman ede pou siport sa lankadreman ki nou lazenes I bezwen. Sa scheme pour ganny zere par Minister Lazenes, Spor e Kiltir.\nMsye Speaker, monn ekout pep Seselwa. Monn ekout zot, bann onorab Lasanble Nasyonal. Atraver mon parkour dan distrik mon konsilte e mon dyaloge. Mon rankontre manm piblik tou le mardi apre-midi. Mon resevwar plizyer let sorti kot nou bann sitwayen. E ozordi monn met devan zot leta nou nasyon.\nBann propozisyon ki nou met devan zot ozordi, bann desizyon ki nou'n pran, e travay ki nou pou fer ansanm pandan sa lannen I baze lo bann prensip ki mon ti partaz avek zot le 18 Oktob. Sa I lazistis; legalite dan loportinite; lazistis sosyal e redistribisyon larises. Nou pou kontinyyen lo semen bon gouvernans, latransparans e rann kont e nou pou kontinyen travay pou lentere Sesel e byennet tou Seselwa.\nMsye Speaker, pou terminen mon ti a kontan remersye pep Seselwa pour zot devouman e travay dir. Mon remersi zot pou zot kontribisyon pou anmenn Sesel kot I ete ozordi. I mon swe senser ki nou kontinyen sa larout pour dibyen Sesel.\nMsye Speaker, mon remersi zot pou zot latansyon e mon swet zot tou, tou de bon pandan sa lannen.